होम >> - भाषण - - देखें\nवित्‍तीय समावेशन पर भारतीय रिजर्व बैंक के सम्‍मेलन के उदघाटन सत्र में प्रधानमंत्री की टिप्‍पणी\nवित्त विश्व के सभी महानुभाव,\nरिजर्व बैंक की 80 साल की यात्रा पर हम लोग आज मिले हैं। हमारे देश में 80 साल का विशेष महत्व रहता है। दुनिया में 25 साल, 50 साल, 75 साल, 100 साल, उस हिसाब से अवसरों को याद किया जाता है लेकिन शायद भारत इकलौता ऐसा देश है कि जिसमें 80 साल को भी एक बड़ा महत्वपूर्ण पड़ाव माना जाता है और उसका कारण ये है कि हमारे यहां इसको सहस्त्र-दर्शन, चंद्र-दर्शन के रूप में माना जाता है। जब 80 साल होते हैं तब Full moon एक हजार बार देखने का अवसर मिलता है, तो रिजर्व बैंक को एक हजार पूर्ण चंद्र के शीतलता के आशीर्वाद मिले हैं और उस अर्थ में इस अवसर का एक विशेष महत्व होता है।\nमैं ज्यादा इस दुनिया का इंसान नहीं हूं, इसलिए जो भाषण आपने सुने अभी, वो मेरे Software के विषय नहीं हैं। ईश्वर ने मुझे जो Software दिया है, उससे ये सब बाहर है। लेकिन मैं इतना कहूंगा कि प्रधानमंत्री बनने के बाद इन सब चीजों को समझना पड़ता है, सीखना पड़ता। हर दो महीने में एक बार रघुराम से मिलना होता है और मैं देखता हूं वो3या4Slides लेकर के आते हैं और मुझे इतना Perfectly समझाते हैं यानी शायद वो Best teacher भी रहे होंगे? कोई मुझे Question नहीं करना पड़ता। मुझे बिल्कुल समझ आता है कि हां ये...ये कहना चाहते हैं और ये इसका ये मतलब होता है, इसके ये परिणाम होता है और इसका मतलब ये हुआ कि शायद सरकार की और आरबीआई की सोच में बहुत साम्यता होगी तब ये संभव होता होगा और मैं मानता हूं ये बहुत आवश्यक होता है और उस विषय में मैं एक सरकार के प्रतिनिधि के रूप में अपना संतोष व्यक्त करता हूं। आरबीआई अपनी जो भूमिका अदा कर रहा है, मैं रघुराम जी और उनकी पूरी टीम को बहुत-बहुत बधाई देता हूं और 80 साल की यात्रा में श्रीमान देशमुख और उनकी टीम से लेकर के अब तक जिन-जिन लोगों ने योगदान दिया है, कई लोगों ने अपनी जवानी इस काम के लिए खपाई होगी? तब जाकर के ये Institution इस ऊंचाई पर पहुंचती है।\nGlobal Perspective में भी अपने आपको ढाला होगा, बदले हुए वैश्विक परिवेश में आरबीआई के Relevance को बनाए रखने के लिए यहां भी काफी जद्दोजहद हुई होगी। इस समय पर जो नेतृत्व दिया होगा, वे सब भी अभिनंदन के अधिकारी हैं और मेरी तरफ से अब तक जिन-जिन लोगों ने इस काम को आगे बढ़ाया है, उन सबको भी हृदय से बहुत-बहुत बधाई देता हूं। बहुत-बहुत अभिनंदन करता हूं और देशवासियों की तरफ से उनका आभार भी व्यक्त करता हूं। अमीर से अमीर व्यक्ति भी अपने Family doctor को Time देता हो या न देता हो, लेकिन Banker को अवश्य Time देता है। उसके जितने Lunch-dinner होते होंगे, उसमें ज्यादातर Banker के साथ होते होंगे। अमीर को भी जहां जाने पड़ता हैं मांगने के लिए, वो जगह है बैंक तो मैं भी आज यहां मांगने के लिए आया हूं और मैं भी यहां मेरे परिवार के लिए मांगने के लिए आया हूं और मेरा परिवार है, जिनके बीच में पैदा हुआ, जिनके बीच में पला-बढ़ा, वो गरीब परिवार हैं। गरीबों के बीच में मैं पला-बढ़ा हूं। मेरा बचपन वहां गया है। मेरी जिंदगी के उन चीजों को देखा है और अब प्रधानमंत्री बना हूं तो मेरा ये परिवार इतना विस्तृत हो गया है कि एक प्रकार से Below poverty line के नीचे जीने वाले सारे गरीब, एक प्रकार से marginal farmer, एक प्रकार से दलित, पीड़ित, शोषित, वंचित, आदिवासी ये सभी मेरे परिवार के सदस्य हैं और उस परिवार के एक प्रतिनिधि के रूप में मैं आज, ये वित्त विश्व के पास मैं कुछ मांगने आया हूं और जब आप 80 साल मना रहे हो तो जरूर किसी को निराश नहीं करोगे, ये मुझे पूरा विश्वास है और मैं आरबीआई के सभी नीति-निर्धारकों का अभिनंदन करता हूं, उन्होंने Financial inclusion को अपना विषय के रूप में पसंद किया है और 80 साल के समय इस अवसर को मना रहे हैं। इसका मतलब आप जब 100 साल के होंगे और जब शताब्दी मनाते होंगे, वो शताब्दी इस Financial inclusion को लेकर के कहां पर पहुंची होगी, मैं समझता हूं उसके Target भी Set करोगे तो 20 साल के अंदर भारत की बैंकिंग व्यवस्था गरीब के दरवाजे तक पर किस प्रकार से काम कर रही है इसका एक खाका तैयार हो जाएगा और जब 20 साल का पड़ाव आप सोचते हैं तो मैं आपको सुझाव दूंगा।\n2019 महात्मा गांधी के 150 वर्ष हो रहे हैं। 2022 देश की आजादी को 75 साल हो रहे हैं। 2025 आपको 90 हो रहे हैं और 2035 ये आपके 100 होंगे। ये चार महत्वपूर्ण पड़ाव मानकर के हम अपना एक मैप तैयार कर सकते हैं कि ये Financial inclusion में जाने के लिए ये-ये हमारे Target group होगा, ये हमारा रोडमैप होगा और हम ये Achieve करके रहेंगे और पूरे भारत में चाहे Corporative Sector का बैंकिंग हो या Micro Finance करने वाले Institutions हो या हमारी Nationalized बैंक हो या हमारी रिजर्व बैंक स्वंय हो, हम सब एक ही दिशा में सोचे, ऐसा हो सकता है क्या?\nअगर प्रधानमंत्री जन-धन योजना सफल न होती, मैं नहीं मानता हूं कि वित्त व्यवस्था से जुड़े हुए लोगों को इसकी इतनी ताकत का अंदाजा था। ये बड़ा ही उपेक्षित वर्ग रहा। आजादी के इतने साल के बाद भी 50 प्रतिशत से ज्यादा लोग, अर्थव्यवस्था की जो रीढ़ होती है, बैंकिंग व्यवस्था उसके दरवाजे तक नहीं पुहंचे थे। मैं सभी बैंकों के छोटे-मोटे हर व्यक्ति को आज बधाई देना चाहता हूं कि उन्होंने पुरुषार्थ किया, परिश्रम किया और आजे देश ने Achieve किया है। ये छोटा Achievement नहीं है। भारत की आजादी के बाद गरीब से गरीब व्यक्ति का देश की आर्थिक मुख्यधारा से जुड़ना ये अपने आप में बहुत बड़ा Achievement है। उसने Financial world में एक नया विश्वास पैदा किया है और एक नई दिशा का संकेत दिया है।\nदूसरी तरफ जब तक हम गरीब की तरफ देखना का अपना नजरिया नहीं बदलेंगे। Individual level पर नहीं, एक समाज के आर्थिक ढांचे के रूप में तब तक हम शायद Project लेंगे, परिणाम लेंगे लेकिन जब तक वो Conviction नहीं बनता है, Article of faith नहीं बनता है, हम शायद परिणाम प्राप्त नहीं कर सकते और Article of faith बनने के पीछे या Conviction बनने के पीछे कुछ घटनाएं होती हैं, जो हमारी सोच को बदलती है।\nमैं मानता हूं प्रधानमंत्री जन-धन योजना की सफलता उस बात की ओर संकेत करती है। सरकार ने तो तैयार किया था, आरबीआई ने माना था, बैंकों ने मदद की थी कि हम Zero balance account खोलेंगे और आप देखिए गरीब की अमीरी देखने का इससे बड़ा कोई अवसर नहीं हो सकता है। बैंक वालों ने अमीरों की गरीबी बहुत बार देखी होगी, समय पर पैसा न जमा करने वाले कई अमीर उन्होंने देखे होंगे। Risk लेने वाले बैंक मैनेजर भी परेशान रहते होंगे? यार March ending नहीं हुआ, तो मर जाऊंगा मैं तो? तो आपने अमीरों की गरीबी देखी होगी लेकिन इस जन-धन की योजना से गरीबों की अमीरी देखने का सौभाग्य मिला है। Zero balance से account खोलने के कहने के बावजूद भी, जो 14 करोड़ लोगों ने Bank account खोले, उसमें 41 Percent लोग ऐसे हैं कि जिनका लगा कि नहीं-नहीं मुफ्त में नहीं करना चाहिए। कुछ न कुछ तो रखना चाहिए और 14 हजार करोड़ रुपया उन्होंने जमा कराया। 14 हजार करोड़ रुपया। देश का गरीब Zero balance account खोलने के बावजूद भी 14 Thousand crore रूपया बैंक में जमा करता है, मैं समझता हूं कि इससे बड़ी गरीबी की अमीरी नहीं हो सकती है।\nअगर इसको हम एक ताकत समझे और ये जो उनके संस्कार हैं, उनकी मनोवैज्ञानिक भूमिका है, उनके जो मन के आदर्श हैं, ये भी राष्ट्र की एक बहुत बड़ी ताकत होते हैं। हमें उनको nurture करना चाहिए, उस सामर्थ्य को हमें पहचानना चाहिए और मैं मानता हूं Banking sector के लोगों के लिए ये बहुत बड़ी आवश्यकता है। हमारे पुरुषार्थ से 14 करोड़ Bank account खुल गए, हम बधाई के पात्र हैं लेकिन 41 Percent लोग पैसे जमा कराएं, वो मैं समझता हूं वो हमारे लिए inspiration का कारण हैं। हमारी नई योजनाओं के लिए वो एक हमारे लिए एक land mark बन सकता है और मैं आशा करूंगा कि आने वाले दिनों में, ये बात ठीक है कि 5-50 client के साथ बड़ा काम करना, सरल रहता है और हम जब स्कूल में पढ़ते थे, तभी सिखाया जाता है कि जो सरल example है, वो पहले solve करो, तो उसी से हम पले-बढ़े हैं, इसलिए कठिन example की तरफ कोई जाएगा नहीं लेकिन अब सोच बदलन की आवश्यकता है और ये आवश्यकता है कि हम इस बढ़े mass को हम कैसे अपने में समेटे? हमारी विकास यात्रा का वो हिस्सा कैसे बने? उसके लिए हमारा रोडमैप क्या हो? अब मैं मानता हूं कि हमारे सामने सबसे बड़ा महत्वपूर्ण काम है कि एक सामान्य से सामान्य व्यक्ति जिसका बैंक खाता खुला है, वो operational कैसे हो?\nसरकार ने कुछ योजनाएं बनाई हैं। वो योजनाएं ऐसी हैं जो बैंक के route से ही आगे बढ़ने वाली हैं। बैंक के route से आगे बढ़ने वाली हैं, करने के बाद न हो इसके लिए क्या? ये योजना है। जिसमें प्रधानमंत्री जन-धन योजना और direct cash transfer की व्यवस्था और 8 हजार करोड़, मैं बताता हूं कि, मैं ये आंकड़ा बताता नहीं हूं, लेकिन अभी बताऊंगा कि political पंडित जरा निकाले कि कितनी extra subsidy जाती थी। जिसमें cylinder भी नहीं होता था, cylinder लेने वाला भी नहीं होता था लेकिन cheque फटता था। अब इस व्यवस्था से यानि transparency भी लाई जा सकती है। बैंकिंग व्यवस्था से इतना बड़ा reform हो सकता है तो शायद हमारे यहां सोचा नहीं गया था, आज हो रहा है और उस अर्थ में बैंक के लोगों के लिए एक बड़ा गौरव का विषय है कि देश में transparency लाने में बहुत बड़ी भूमिका आज बैंकिंग सेक्टर ने करना शुरू किया है। ये भी हमें एक नया विश्वास पैदा करता है हमारे में, एक नई आशा को जन्म देता है।\nकुछ बातें ऐसी हैं कि हम, आपने देखा होगा कि आपके बैंक में नबंर 2, नबंर 3, नबंर 4, नबंर 5, नबंर 6, नबंर 7, नबंर 8, नबंर 9, नबंर 10, जितने भी लोग होंगे, उनको खुश रखने के लिए आपको कितनी मेहनत पड़ती है। हर काम की तारीफ करनी पड़ती है, हर बार लेकिन आपको जो वर्ग4का कर्मचारी है, उसके लिए आपको कुछ नहीं करना पड़ता। सुबह-शाम ऐसे, चलो भई ठीक हो? बस वो दिन-भर दौड़ता रहता है, ये आपका अनुभव होगा। आपके ड्राइवर को इतना पूछ ले, अरे यार तुम्हारे बेटे की exam है, फिर भी तुम आज नौकरी पर आए? बस उसका जीवन धन्य हो जाता है अरे! मेरे बेटे की exam है और मेरे boss ये भी याद रखते हैं। आपने देखा होगा गरीब को बस इतना सा चाहिए। आपका नबंर 2, नबंर 3, आपका नबंर 2, नबंर 3, नबंर4उसको दौड़ाने के लिए आपका पसीना छूट जाता है। उस गरीब को दौड़ाने के लिए सिर्फ दो शब्द काफी होते हैं। कहने का तात्पर्य है कि ये जो जिसको हमने चौथी पायदान पर ऱखा हुआ है। उसके डीएनए में वो कौन सी चीज है, जो इतना बड़ा परिणाम देती है, आपके लिए risk लेती है, रात भर सोता नहीं है। जो वो आपके लिए करता है, वही वो देश के लिए भी कर सकता है। ये गरीब जो है, उसको थोड़ा सहारा चाहिए। जो आपके व्यक्तिगत जीवन में परिणाम देता है, वही गरीब राष्ट्र जीवन में परिणाम दे सकता है। जब तक intellectual इस चीज को हम convince नहीं होंगे, जब तक ये हमारा article of faith नहीं बनेगा और हमारी रोजमर्रा की घटनाओं को मैं जिस नजरिए से कह रहा हूं, उस नजरिए से नहीं देखें, तब तक inclusion एक programme बनेगा, inclusion स्वभाव नहीं बनेगा।\nमुझे inclusion programme नहीं, inclusion स्वभाव बनाना है और एक बार आप सोचिए फिर आपका आनंद कुछ और होगा। आपने देखा होगा जो women self-help group को जो पैसा देता हैं बैंक, आप उनमें से किसी का भी interview ले लीजिए, 100 लोगों को सर्वे करा लीजिए, वो आपको बताएंगे कि women self-help group में जो महिलाएं हैं, गरीब से गरीब हैं लेकिन अगर उसको बुधवार को 100 रुपया वापस करना है तो मंगल को आकर दरवाजा खटखटाती है कि मेरे 100 रुपए ले लो। आप देखिए इतनी बड़ी ताकत है, इस ताकत को हम राष्ट्र के विकास में कैसे जोड़े? मुझे विश्वास है, अब जो माहौल बना है और वो परिणाम बहुत बड़ा देंगे। अभी हम जो मुद्रा बैंक का concept आगे लेकर के बढ़ रहे हैं। मैं चाहता हूं कि वो आगे एक mobile banking के रूप में ही evolve हो जाए। इस देश में गरीब सवा5करोड़ से ज्यादा ऐसे छोटे-छोटे लोग हैं जो सबसे ज्यादा लोगों को रोजगार देते हैं और आज finance की जो स्थिति देखें तो average इन लोगों का 17 thousand rupees से ज्यादा कर्ज नहीं है। Only 17 thousand rupees, Only 17 thousand rupees के कर्ज से वो किस प्रकार से economy को drive कर रहा है, कितने लोगों को रोजगार दे रहा है, GDP में कितना बड़ा contribution कर रहा है।\nअगर ये 5-6 करोड़ लोग हैं। जो कोई सब्जी बेचता होगा, दूध बेचता होगा, अखबार बेचता होगा, छोटे लोग हैं। उनको क्या चाहिए? हजार रुपया, दो हजार रुपया, पांच हजार रुपए, उसको कुछ नया करने की ताकत आएगी। सुबह अखबार बेचता है, अगर दो हजार रुपया है तो दोपहर को गुब्बारे बेचने जाएगा, शाम को बर्फ की लॉरी चला लेगा। वो अपना दिन भर में चार प्रकार के काम करके, अपनी income को2हजार से 20 हजार तक ले जाएगा और देश की economy को drive कर देगा और6लोगों को रोजगार देने की उसकी ताकत होगी। क्या हम उन चीजों पर ध्यान दे सकते हैं क्या? हम हमारा किसान आत्महत्या करता है ये दर्द सिर्फ अखबारों के पन्नों पर और टीवी स्क्रीन पर नहीं होना चाहिए? ये हमारा किसान जब मरता है क्या बैंकिग सेक्टर के हृदय को हिला देता है? साहूकार से पैसे लेने के कारण कभी-कभी उसको मरने की नौबत आ जाती है। 60 साल के बाद हम आज 80 साल मना रहे हैं आरबीआई के तब, हमारे दिल में ये आवाज उठ सकती है कि भई हम हमारी बैंकिग व्यवस्था के हाथ इतने पसारेंगे कि किसान को कम से कम कर्ज के कारण आत्महत्या करने की नौबत नहीं आएगी? क्या ये सपना हमारा नहीं हो सकता है?\nमैं नहीं मानता हूं कि इसके कारण कोई बैंक डूब जाएगी? हम कभी ये तो सोचते हैं कि कोई कंपनी हमारे पास आए और वो कहे कि भई हमारा जो factory है, हम उसकी technology upgrade करना चाहते हैं, हम environment friendly technology लाने वाले हैं, carbon emission कम करने वाली लाने वाले हैं, हमें बैंक से इतना पैसा चाहिए। हम खुशी से देते हैं कि नहीं देते? हमारे brochure में भी छापते हैं कि हमने carbon emission कम करने वालों को इतना-इतना initiative किया, बड़ा गर्व करते हैं लेकिन कोई किसान आकर के कहे कि मुझे 50 पेड़ लगाने हैं, मुझे बैंक की लोन दो। मुझे बताइए carbon emission के लिए ये बहुत बड़ी-बड़ी से फैक्ट्री लगा रहा है कि नही लगा रहा? लेकिन मुझे, मेरे तराजू में वो तो है, लेकिन ये नहीं है। क्या हमारा बैंकिंग सेक्टर आप देखिए हम timber import करते हैं, किसान मर रहा है। अगर हम initiative लें, एक नई योजना बना सकते हैं कि हमारे देश में जो marginal farmer है, उसकी ज्यादा जमीन एक खेत और दूसरे खेत demarcation में जो ज्यादा जगह जाती है, उसमें वो बाड़ लगा देता है, इतना wastage है। भारत जैसे देश को ये जमीन बर्बाद होने की चिंता करने की आवश्यकता है। उसकी दिशा में कोई ध्यान नहीं देता है लेकिन हम बैंकिंग के द्वारा initiative लें कि भाई जो demarcation का जो तुम्हारा border है वहां अगर तुम पेड़ लगाते हो तो हम तुम्हें इतना finance करेंगे और ये पेड़ तुम्हारी मालिकी बनेगा औगे चलकर के हमारी partnership होगी, तुम्हारी बेटी की शादी होगी और चार पेड़ काटने होंगे, टिम्बर के रूप में बेचना होगा तो बैंक को इतना पैसा देना, तो मुझे बताइए कि होगा कि नही होगा?\nहम carbon neutral development की दिशा में हमारा contribution होगा कि नहीं होगा और जिस किसान की फसल तो बर्बाद हो जाएगी, लेकिन पेड़ खड़ा होगा तो उसको लगेगा, अभी तो मेरी कोई छाया है, मैं जिंदगी में मरने की जरूरत नहीं है, ये पेड़ के सहारे मैं फिर से एक नई जिंदगी खड़ी कर दूंगा। विश्वास पैदा हो सकता है कि नहीं हो सकता है? और इसलिए मैं कहता हूं कि हमें समाज के भिन्न-भिन्न तबके और बड़े creative mind के साथ हम किस प्रकार से finance की व्यवस्था करें, जिसके कारण वो एक long term stability के लिए फायदा कर सके। हम उस एक नए तरीकों को कैसे सोचें? जिस प्रकार से finance inclusion में immediately हमारा दो चीजों पर ध्यान जाता है।\nएक आर्थिक layer income के आधार पर, रहन-सहन के आधार पर दूसरा सामाजिक ताने-बाने, जाति-प्रथा का थोड़ा प्रभाव रहता है लेकिन inclusion में एक नए parameter की ओर देखने की जरूरत है और वो है geography inclusion। आज भी देश में देखिए हमारी economy को और ये हम सबने सोचना चाहिए। गोवा हो, कर्नाटक हो, महाराष्ट्र हो, गुजरात हो, राजस्थान हो, हरियाणा हो, देश का पश्चिमी छोर वहां तो आर्थिक गतिविधि दिखती है लेकिन जो देश का पूरब का छोर, जिसके पास सर्वाधिक प्राकृतिक संपदा है, वहां आर्थिक गतिविधि नहीं है। हमारे financial inclusion के model में, मैं देश के पश्चिमी छोर पर तो हमारी आर्थिक व्यवस्था, हमारी बैंक व्यवस्था सबसे ज्यादा काम कर रही है लेकिन पूरब का इलाका जहां पर इतनी बड़ी प्राकृतिक संपदा पड़ी हुई है, जहां पर इतना सामर्थ्यवान मनुष्यता का बल है, मैं उसके विकास के लिए क्या करूंगा? इसलिए हमारे geographical inclusion आवश्यकता है, वो कौन से इलाके हैं जिसमें Potential है लेकिन हमारी reach नहीं है, हमारे inclusion में जिस प्रकार से समाज के भिन्न-भिन्न तबको की ओर देखने की आवश्यकता है उसी प्रकार से भारत के भिन्न-भिन्न भू-भाग की ओर देखने की आवश्यकता है कि वो कौन सा भू-भाग है? कि जिसमें सामर्थ्य है लेकिन अवसर पैदा नहीं हुआ है और विकास करना है तो उसकी परंपरागत ताकत को सबसे पहले पहचानना पड़ता है। क्या हमारी बैंकिंग व्यवस्था में district को अगर एक block माने तो हमारे पास मैपिंग है क्या? कि भई वहां का Potential ये है, un-potential इतना है, tap करना है तो इतना। सरकार और बैंकिंग व्यवस्था मिलकर सोचें कि आप raw material के लिए decision ले लीजिए, आप human development resources के लिए कोई decision ले लीजिए, आप manager skill के लिए कोई decision ले लीजिए, आप वहां पर energy supply करने के लिए कर लीजिए, आप infrastructure के लिए कर लीजिए, banks are ready, हम यहां के नक्शे को बदल देंगे।\nInclusion में हमने, हमारे देश के विकसित इलाके, विकास की संभावना वाले इलाके, विकास से वंचित रहे गए इलाके इनके सारे parameter बनाकर के हमारे inclusion के मॉडल में इसको कैसे प्रतिस्थापित करें? मैं समझता हूं कि अगर ये हम करेंगे, तो बहुत है। भारत को दुनिया में आर्थिक ताकत की ओर बढ़ना है।3साल का बच्चा,6साल का होता है तो उसकी ऊंचाई बढ़ने में फर्क तुरंत आता है कि पहले वो दो फुट का था, अभी वो चार फुट का हो गया लेकिन 20 साल वाले को चार साल बाद भी दो इंच बढ़ाना मुश्किल हो जाता है। आप जहां बढ़ चुके हैं, वहां बढ़ने की गति धीरे रहेगी लेकिन जहां कुछ नहीं है वहां थोड़ा सा डालने से बढ़ना शुरू हो जाएगा और वो एक नए Confidence को जन्म देगा और आज विश्व में भारत के next 10 year के growth rate की जो चर्चा हो रही है, उसका potential यही है।\nहिंदुस्तान की second green revolution करने की जगह अगर कहीं है तो हिंदुस्तान का पूर्वी इलाका है। हिंदुस्तान के mines और mineral में अभी हमने जो decision लिए हैं। आप कल्पना कर सकते हैं कि हिंदुस्तान के सभी धनी राज्य बनने की संभावना, जिनके पास कोयला था वो राज्य बन रहे हैं। छत्तीसगढ़ हो, झारखंड हो, उड़ीसा हो, बंगाल हो, ये राज्य एक नई ताकत के साथ उभरने वाले हैं। क्या हम बैंकिंग सेक्टर के लोगों को ध्यान है? कि भई इतना बड़ा वहां कल्पना भर का एकदम से Jump आया है, हम बैंकिंग व्यवस्था के द्वारा वहां कैसे बदलाव लाएं? अगर हम इस बात को करेंगे, मैं मानता हूं कि परिणाम बहुत प्राप्त होंगे। एक और क्षेत्र है, जिसको भी मैं financial inclusion का एक महत्वपूर्ण हिस्सा मानता हूं, जिसका संबंध न आर्थिक स्थिति से है, न सामाजिक स्थिति से है और न ही इसका संबंध भौगौलिक परिस्थिति से है और वो है Knowledge में हम financial partnership कैसे बने?\nहमारे देश को सौभाग्य प्राप्त हुआ है कि 65 percent population, 35 से नीचे है। ये 35 से नीचे का जो population है, हमारी जो young generation है, उसे या तो skill चाहिए या Knowledge चाहिए। आज जो वर्तमान intuition हैं, उससे उसको जो प्राप्त होता है, globally competitive बनने के लिए कुछ कमी महसूस होती है। अब हम globally competitive knowledge institution लाते हैं तो हमारे देश के नौजवान के लिए वहां पढ़ना कठिन हैं क्योंकि उसके पास उतने पैसे नहीं है। क्या बैंक एक ऐसा mediator बन सकती हैं? कि कितना fee वाली institution क्यों न हो? गरीब से गरीब का बच्चा भी वहां पढ़ने जाएगा, हम खड़े हैं। हम ज्ञान उपार्जन के प्रयास में कभी पीछे नहीं हटेंगे। गरीब का बच्चा भी कितना ही धन खर्च करके अगर पढ़ाई करने ताकत रखता है, हम पूरा करेंगे। मैं समझता हूं कि लंबे समय के लिए benefit करने वाला ये सबसे बड़ा investment है, सबसे बड़ा financial inclusion है और इसलिए हम हमारी education system, हमारे students उनका अच्छे intuition में पढ़ने का इरादा और उसको, अगर हमारा human resource development की ताकत जितनी ज्यादा होगी, देश को आने वाली शताब्दी में नेतृत्व करने की ताकत आएगी। हमारी इमारतें कितनी अच्छी बनीं हैं, इससे दुनिया में हिंदुस्तान की ताकत बढ़ने वाली नहीं है, हिंदुस्तान की ताकत बढ़ने वाली है, हिंदुस्तान की युवा पीढ़ी के पास कितना सामर्थ्य है, कितना ताकत है इनके अंदर, उस ताकत का आधार दंड-बैठक से नहीं आता है, उस ताकत के लिए ये शिक्षा का अवसर होना चाहिए।\nअगर कोई educational institution world class बनाता है, बैंक मदद करें, student पढ़ने के लिए जाना चाहता है, बैंक मदद करें और मैं विश्वास दिलाता हूं जी। अब तक का आपका जो NPA का अनुभव है, इसमें कभी ऐसा कटु अनुभव नहीं आएगा, मुझ पर भरोसा कीजिए। देश का नौजवान पाई-पाई लौटा देगा, लौटाएगा लेकिन देश बहुत आगे बढ़ेगा और इसलिए हम financial inclusion एक सब्जी बेचने वाले से लेकर के एक top class, high qualified man power तैयार करने तक पूरा chain कैसे बनाएं? मैं समझता हूं कि एक बहुत बड़ा role कर सकते हैं और एक विषय मेरे मन में है। Make in India, मैं Make in India की विस्तार में और बातें नहीं करना चाहता हूं। मुझे पूरा ज्ञान भी नहीं है शायद सोचा जाए। हम आज आरबीआई के 80 साल मना रहे हैं। आज हम संकल्प कर सकते हैं क्या? कि फलां तारीख को जो हमारी currency छपेगी, उस currency का कागज भी Indian होगा और Ink भी Indian होगी। ऐसा नहीं चल सकता, जिस गाधी ने स्वदेशी के लिए इतनी लड़ाई लड़ी, वो विदेशी कागज पर उसकी तस्वीर छपती रहे, वो शोभा देता है क्या? क्या मेरे देश के पास ऐसे उद्योग कार नहीं हैं? उनको compel किया जाए कि ये फैक्ट्री लगानी है, पैसा नहीं है, दूंगा लेकिन ये लगाओ बगल में, लाओ दुनिया से technology लाओ और हमारी currency हमारी नोट, कागज हिंदुस्तानी होना चाहिए, ईंक भी हिंदुस्तानी होनी चाहिए और मैं चाहता हूं कि आरबीआई इस बात को समझकर के एक नेतृत्व दे, ये Make in India तो यहीं से शुरू होता है जी।\nमैं मानता हूं कि हम इन चीजों को कर सकते हैं, लेकिन मैं ये भी मानता हूं कि देश आज जहां पहुंचा है, उसमें आप सबका बहुत योगदान है, इन institutions का बहुत योगदान है और वो इंसान हूं, मैं मानता हूं कि idea कितने ही होनहार क्यों न हो? अगर institutional frame ताकतवर नहीं हैं तो सारे विचार बांझ रह जाते हैं और इसलिए institutional strengthen हो, आरबीआई की गरिमा और कैसे बढ़े? बैंकिंग सेक्टर की अपनी गरिमा कैसे बढ़ें? सभी संस्थाएं अपने आप में ताकतवर कैसे बनें? जितना संस्थाओं का नेटवर्क ताकतवर होगा, स्वतंत्र रूप से निर्णय करने का होगा, ultimately देश का लाभ होने वाला है। जरूरी नहीं है कि प्रधानमंत्री की इच्छा के अनुसार देश चलना चाहिए, देश आपने जिन values को स्वीकार किया है उन values के अनुसार चलेगा और देश आगे बढेगा। ये मेरा विश्वास है और उस बात को लेकर के हमको चलना चाहिए।\nहमने एक छोटा सा initiative लिया देखिए देश की ताकत देखिए। कभी-कभी हम अपने देशवासियों को कुछ भी कह देते हैं, मेरा अनुभव अलग है। हमने ऐसे ही कानों-कानों में एक बात शुरू की थी कि भई जो लोग afford करते हैं, इन लोगों ने gas subsidy नहीं लेनी चाहिए। अब जो लेते थे, वो कोई सरकार से 500 रुपया मिलने वाले थे, भूखे नहीं रहते थे लेकिन ध्यान नहीं था, ऐसा चलता है यार, ध्यान नहीं था। सहज रूप से हमने बातों-बातों में कहा, मैंने कहीं publically रूप से नहीं कहा था और मैं हैरान था, मैं सचमुच में हैरान था,2लाख लोगों ने voluntarily अपनी gas subsidy surrender कर दी। कानों-कानों पर बात पहुंची, ये देखकर के मेरा विश्वास बढ़ा तो मैंने अभी officially मैंने पिछले हफ्ते launch किया कि जो भाई afford करते हैं, उन्होंने gas subsidy को surrender करना चाहिए और सरकार का इरादा subsidy बचाकर के तिजोरी भरने का नहीं है, हमारे इरादे ये हैं कि आप अगर एक सिलेंडर छोड़ते हो, तो मैं वो सिलेंडर उस घर को देना चाहता हूं, जिसमें लकड़ी का चूल्हा है और जिसके कारण pollution होता है और जिसके कारण उनके बच्चों को धुएं में पलना पड़ता है और बीमारी का घर हो जाता है। मैं financial inclusion की जब बात करता हूं तब आप जिस गैस सिलेंडर को छोड़ें, वो उस गरीब के घर में सिलेंडर जाएं ताकि उस महिला को लकड़ी जलाकर के धुएं में अपने बच्चों को पालने की नौबत न आए। मुझे बताइए ये सेवा नहीं है क्या?\nमैं विश्वास करता हूं कि सभी हमारे बैंक अपने सभी कर्मचारियों को विश्वास में लें, एक-एक बैंक resolve करे कि हमारे बैंक के 20 हजार कर्मचारी हैं, हम subsidy छोड़े देंगे, सारे industrial house decide करें कि हमारे यहां जो5हजार employee हैं, हम subsidy छोड़ देंगे और इसका मतलब ये नहीं कि वो industry उनको पैसे दे, ये मैं नहीं चाहता। voluntarily देना यानि देना, हर व्यक्ति को। अगर हिंदुस्तान में हम एक करोड़ लोग ये गैस सिलेंडर की subsidy छोड़ दें इतनी ताकत रखते हैं। एक करोड़ गरीब परिवारों में जहां लकड़ी का चूल्हा जलता है, जिसके कारण जंगल कटते हैं, जिसके कारण carbon emission होता है, जिसके कारण गरीब के बच्चे को धुएं में पलना पड़ता है, financial inclusion हर छोटी चीज में संभव होता है। अपने आचरण से, अपने व्यवहार से, अपने vision से ये संभव होता है। मैं फिर एक बार आप सबका बहुत आभारी हूं, मैंने काफी समय ले लिया।\nलेकिन मुझे विश्वास है मैंने पहले ही कहा था मेरे ये software नहीं है, मैं इस क्षेत्र का नहीं हूं लेकिन मैं जिस बिरादरी में पैदा हुआ हूं, गरीबी मैंने देखी है और गरीब की गरीबी से बाहर निकलने की ताकत है। थोड़े hand holding की आवश्यकता है, थोड़ा सा hand holding करने की ताकत, बैंकिंग सेक्टर के पास है। आइए हम सब मिलकर के देश को गरीबी से मुक्त कराने के अभियान को, financial inclusion के इस mission से आगे बढ़ें।\nमेरी आप सबको बहुत-बहुत शुभकामनाएं हैं। धन्यवाद।


लाल बजरी के बादशाह ने कायम रखी अपनी बादशाहत, नडाल फिर बने चैंपियन - प्रवक्ता.कॉम | Pravakta\nनई दिल्ली : स्पेन के टेनिस स्टार राफेल नडाल ने फ्रेंच ओपन का सिंगल्स खिताब जीतकर लाल बजरी पर अपनी बादशाहत कायम रखी. ‘क्ले कोर्ट के बादशाह’ ने रविवार को रिकॉर्ड तोड़ 11वीं बार फ्रेंच ओपन टाइटल अपने नाम किया.\nवर्ल्ड नंबर वन नडाल किसी ग्रैंड स्लैम पर 10 या इससे ज्यादा बार कब्जा जमाने वाले एकमात्र खिलाड़ी हैं. लाल बजरी पर नडाल ने लगातार दूसरे साल खिताब जीता.\nकरियर के 24वें ग्रैंड स्लैम फाइनल में उतरे नडाल ने वर्ल्ड नंबर-8 ऑस्ट्रिया के 24 साल के डोमिनिक थिएम को सीधे सेटों में 6-4, 6-3, 6-2 से मात दी. इसके साथ ही पहली बार किसी ग्रैंड स्लैम के फाइनल में पहुंचे थिएम का खिताब जीतने का सपना टूट गया.\nयह खिताबी मुकाबला2घंटे 42 मिनट तक चला. दोनों ने 10वीं बार एक-दूसरे का सामना किया, जिनमें से नडाल ने 7वीं बार बाजी मारी. नडाल अर्जेंटीना जुआन मार्टिन डेल पोत्रो को 6-4, 6-1, 6-2 से हराकर फाइनल में पहुंचे थे.\n32 साल के नडाल ने 17वां ग्रैंड स्लैम सिंगल्स टाइटल अपने नाम किया. नडाल अब भी महान प्रतिद्वंद्वी रोजर फेडरर से3मेजर खिताब पीछे चल रहे हैं, हालांकि यह स्विस स्टार उनसे चार साल बड़ा है.\n1. राफेल नडाल (स्पेन) 11 बार (2005, 2006, 2007, 2008, 2010, 2011, 2012, 2013, 2014, 2017, 2018)\nTags: चैंपियन, फ्रेंच ओपन, राफेल नडाल, स्पेन के टेनिस स्टार\nNext किम-ट्रंप की ऐतिहासिक मुलाकात खत्‍म, करीब 50 मिनट हुई बातचीत


Indo-China Tension: कौन सा सेलिब्रिटी किस चीनी ब्रांड का विज्ञापन करता है? यहां देखें लिस्ट - India China Rift at glawan valley indian celebrity list of chinese brands endorsements and its impact – News18 Hindi\nIndo-China Tension: कौन सा सेलिब्रिटी किस चीनी ब्रांड का विज्ञापन करता है? यहां देखें लिस्ट\nकई चीनी ब्रांड्स को भारतीय सिलेब्रिटी एंडॉर्स करते हैं.\nट्रेडर्स बॉडी CAIT ने गुरुवार को भारतीय सेलिब्रिटीज द्वारा चीनी ब्रांड्स के एंडॉर्समेंट पर चिंता जाहिर की है. कैट ने कहा कि इन सेलिब्रिटी को चीनी ब्रांड्स का एंडॉर्समेंट कॉन्ट्रैक्ट खत्म कर देना चाहिए.\nLast Updated : June 18, 2020, 18:08 IST\nनई दिल्ली. गलवान घाटी में 15 जून को चीन और भारत के सैनिकों के बीच झड़प की खबरें आईं. दोनों देशों के सैनिकों के बीच इस झड़प में करीब 42 साल बाद भारत के 20 सैनिकों की जान जाने की खबर है. इसी संबंध में गुरुवार को कॉन्फेडरेशन ऑफ ऑल इंडिया ट्रेडर्स (CAIT) ने भारतीय सेलिब्रिटी द्वारा चीनी ब्रांड्स की एंडोर्समेंट (Celebrities Endorsing Chinese Brands) को लेकर चिंता जाहिर की है. हाल के दिनों में दोनों देशों के बीच इस तनाव को देखते हुए CAIT ने कहा कि यह देश के हित में होगा कि भारतीय सेलिब्रिटी तत्काल प्रभाव से चीनी ब्रांड्स का एंडॉर्समेंट बंद कर दें.\nCAIT ने यह भी कहा कि वो इस मामलों में दीपिका पादुकोण, विक्की कौशल, रनबीर कपूर, रनवीर सिंह, विराट कोहली, कटरीना कैफ और आमिर खान से संपर्क भी करेगा.\nतनाव के बीच चीनी ब्रांड्स भारतीय बाजार को लेकर सतर्क\nदूसरी तरफ इन चीनी ब्रांड्स भी दोनों देशों के बीच मौजूदा तनाव को देखते हुए जरूरी कदम उठाने का प्रयास कर रहे हैं. चीनी स्मार्टफोन निर्माता Oppo ने बुधवार को अपने फ्लैगशिप स्मार्टफोन लॉन्च इवेंट को कैंसिल कर दिया. कंपनी ने इसकी जगह 20 मिनट का एक प्री-रिकॉर्डेड वीडियो अपलोड किया है, जिसमें उसने बताया कि कोरोना वायरस महामारी के बीच वो कैसे भारतीय अथॉरिटीज के साथ मिलकर काम कर रही है. चीनी ब्रांड्स और सेलिब्रिटिज को भारत में चीन के विरोध का सामना करना पड़ सकता है.\nयह भी पढ़ें:- भारत-चीन तनाव के बीच Oppo ने कैंसिल किया स्मार्टफोन लॉन्च इवेंट, ये है वजह\nचीनी ब्रांड्स मार्केटिंग और विज्ञापन से पीछे हटे\nकई इलेक्ट्रॉनिक ब्रांड्स ने भी इस सप्ताह के लिए अपने विज्ञापनों को हटा लिया है और आने वाले दिनों में स्थिति का जायजा लेने के बाद ही कोई कदम उठाएंगे. वर्तमान में, कई स्मार्टफोन ब्रांड्स ने भारत में मार्केटिंग और सोशल मीडिया कम्युनिकेशंस को कम कर दिया है.\nचीनी ब्रांड्स को एंडॉर्स करते हैं ये सिलेब्रिटीज\nभारतीय सेलिब्रिटी द्वारा चीनी स्मार्टफोन की ब्रांडिंग की बात करें तो आमिर खान Vivo कपंनी को एंडॉर्स करते हैं. इस कंपनी ने सारा अली खान को भी अपना चेहरा बनाया है. इसी प्रकार रनबीर कपूर Oppo का चेहरा है. हाल ही में इस कंपनी ने अपने Reno सीरीज के लिए कटरीना कैफ को अपने साथ जोड़ा था. Xiaomi कंपनी के एक अंग RedMi को रनवीर सिंह एंडॉर्स करते हैं. सलमान खान और श्रद्धा कपूर रियलमी को एंडॉर्स करते हैं. भारतीय क्रिकेट टीम के कप्तान विराट कोहली iQoo का चेहरा हैं. iQoo चीनी कंपनी बीबीके इलेक्ट्रॉनिक्स (BBK Electronics) का नया ब्रांड है. Vivo, Oppo, RealMe और One Plust भी इसी BBK इलेक्ट्रॉनिक्स की ही सब्सिडियरी कंपनियां हैं. Lenovo ने रनबीर कपूर को साल 2012 में अपने साथ जोड़ा था जोकि अब तक जारी है.\nयह भी पढ़ें:- भारतीय खरीदारों की आंख में धूल झोंक रहा है चीन! चीनी सामानों को बहिष्कार से बचने के लिए कर रहा है ये चालाकी, ऐसे बचें आप?\nभारत ग्राहकों के लिए नए कैंपेन की तैयारी में चीनी ब्रांड्स\nएक मीडिया रिपोर्ट में कहा गया है कि कुछ चीनी कंपनियां 'मेक इन इंडिया' के हैशटैग का भी इस्तेमाल कर सकती हैं. दरसअल, ये कंपनियां भारतीय ग्राहकों को यह महसूस कराना चाहती हैं कि भारत में वो कितने बड़े स्तर पर निवेश कर रही हैं और मोबाइल कम्पोनेन्ट्स को भारत में मैन्युफैक्चर करने को लेकर उनकी क्या योजना है. ओप्पो ने भारत में एसेंबलिंग फैसिलिटी भी खोला है. भारत में बिकने वाले हर 10 में से 8 स्मार्टफोन किसी न किसी चीनी ब्रांड का ही है.\n2019 में 1.1 अरब डॉलर का हर सेलिब्रिटी एंडॉर्समेंट बाजार\nडफ एंड फैल्प्स ने अपनी एक रिपोर्ट में बताया कि भारत में 2019 के दौरान सेलिब्रिटी एंडॉर्समेंट 1.1 अरब डॉलर का रहा. इसमें विराट कोहली और दीपिका पादुकोण सबसे ज्यादा कमाई करने वाले सेलिब्रिटी रहे. इस रिपोर्ट में डिजिटल प्लेटफॉर्म्स में सबसे ज्यादा प्रमोशन के टॉप5लिस्ट में शाओमी भी शामिल रहा, जिसे रनवीर सिंह एंडॉर्स करते हैं.\nयह भी पढ़ें:- सरकार की इस स्कीम के तहत मिल रहे सिर्फ 1 रु. में सैनेटरी नैपकीन, अभी तक बिक चुके 4.61 करोड़\nइन सेलिब्रिटीज को चीनी ब्रांड्स के एंडॉर्समेंट जारी रखने पर भारत में एंटी-चाइना सेंटीमेंट (Anti-China Sentiment) का सामना करना पड़ सकता है. दूसरी तरफ यह भी चुनौती होगी कि अचानक किसी कॉन्ट्रैक्ट को खत्म करना भी आसान नहीं होगा. इन कॉन्ट्रैक्ट्स को लेकर सेलिब्रिटीज की प्रतिबद्धता और कानूनी कार्रवाई की भी जटिलता है.\nbusiness news in hindi India-China News India-China Rift Oppo Realme Redmi Xiaomi


कंचन मौर्य 12 September, 2021 10:05 AM IST\nआज की बदलती लाइफस्टाइल व गलत खान-पीन की वजह से डायबिटीज (Diabetes) की समस्या हो जाती है. यह समस्या न केवल बूढ़े लोगों को होती है, बल्कि आज के युवा भी भी बहुत परेशान हैं. यानि आज ज्यादातर लोग डायबिटीज की बीमारी से ग्रस्त हैं.\nइसके चलते उन्हें रोजाना शुगर लेवल चेक कराना पड़ता है, इसलिए इसे कंट्रोल करना बेहद जरूरी है.डायबिटीज की समस्या दिन पर दिन बढ़ रही है, इसलिए आज हम इस बीमारी को कम करने के लिए एक रामबाण इलाज लेकर आए हैं.\nसेज के पत्ते (Sage Leaves)\nसेज को पत्तियों (Sage Leaves) को ऋषि के पत्ते भी कहा जाता है. इन पत्तों को काफी लंबे समय से डायबिटीज के इलाज के लिए इस्तेमाल किया जा रहा है. कई रिसर्च में बताया गया है कि सेज का पौधा (Sage Plant) एक नैचुरल जड़ी-बूटी है, जिसकी पत्तियां ब्लड शुगर के लेवल को कम करने में मदद करती है.\nसेज के पत्तों का इस्तेमाल (Uses Of Sage Leaves)\nआप सेज के पत्तों का इस्तेमाल कई तरह से कर सकते हैं. जैसे कि इसके पत्तों को चाय में डालकर पिया जा सकता है. इसके साथ ही टेस्ट बढ़ाने के लिए पत्तियों का इस्तेमाल सब्जियों में डालकर भी कर सकते हैं. इसके अलावा पत्तियों का सेवन भी कर सकते हैं.\nडायबिटीज के लिए फायदेमंद (Beneficial For Diabetes)\nसेज के पत्तों को लेकर एक क्लीनिकल ट्रायल किया गया. इस दौरान करीब 80 लोगों को शामिल किया गया था, जिन्हें डायबिटीज़ की समस्या थी और इस पर कंट्रोल पाना काफी मुश्किल था.\nइन लोगों को सेज के पत्तों का अर्क दिया गया, जिसके बाद खोजकर्ताओं (researchers) ने पाया कि केवल2घंटे के फास्ट (Fast) के बाद उन लोगों का ब्लड शुगर का लेवल काफी कम हो गया था.\nबता दें कि ये जड़ी-बूटी रोसिग्लिटाज़ोन (Rosiglitazone) की दवा की तरह ही काम करती है. यानि ये डायबिटीज विरोधक दवाई है, जो ब्लड शुगर को कम करने में मदद करती है, साथ ही इंसुलिन सेंसिटिविटी (sensitivity) सुधार करती है.\nअन्य बीमारियों के लिए फायदेमंद (Beneficial For Other Diseases)\nसेज की पत्तियां ना सिर्फ डायबिटीज के लिए लाभकारी हैं, बल्कि अन्य कई बीमारियों का इलाज करती हैं. इसकी पत्तियों का सेवन याद्दाश्त (memory) तेज होती है, साथ ही सर्दी, बुखार, अस्थमा जैसी बीमारियों का इलाज करती हैं.\nइसके साथ ही मुंह और दांतों को स्वस्थ रखने के लिए लाभकारी है. इसके अलावा, सेज में भरपूर मात्रा में फाइबर होता है, इसलिए इसके इस्तेमाल से वजन को कम किया जा सकता है.\nEnglish Summary: use of sage leaves in diabetes\nSage Leaves Diabetes Treatment Diabetes Problem


Indian Bank SO Admit Card 2020: indian bank so 2020 exam admit card released candidates download at indianbank.in इंडियन बैंक एसओ एडमिट कार्ड 2020 जारी, indianbank.in\nIndian Bank SO Admit Card 2020: इंडियन बैंक ने इंडियन बैंक एसओ एडमिट कार्ड 2020 जारी कर दिया है. परीक्षा के लिए आवेदन करने वाले उम्मीदवारों इंडियन बैंक की आधिकारिक वेबसाइट indianbank.in पर जाकर आवेदन कर सकते हैं. उम्मीदवार 8 मार्च 2020 तक इंडियन बैंक एसओ एडमिट कार्ड 2020 डाउनलोड कर सकेंगे. लिखित परीक्षा का आयोजन 8 मार्च 2020 को देश के विभिन्न परीक्षा केंद्रों पर किया जाएगा.\nइंडियन बैंक ने इंडियन बैंक एसओ एडमिट कार्ड 2020 जारी कर दिया है\nIndian Bank SO Admit Card 2020: इंडियन बैंक एसओ एडमिट कार्ड 2020 जारी होने का इंतजार कर रहे उम्मीदवारों के लिए खुशखबरी है. दरअसल इंडियन बैंक ने इंडियन बैंक एसओ एडमिट कार्ड 2020 जारी कर दिया है. परीक्षा के लिए आवेदन करने वाले उम्मीदवारों इंडियन बैंक की आधिकारिक वेबसाइट indianbank.in पर जाकर आवेदन कर सकते हैं. Indian Bank SO 2020 Exam के संबंध में अधिक जानकारी हासिल करने के लिए उम्मीदवार आधिकारिक वेबसाइट पर मौजूद नोटिफिकेशन को डाउनलोड कर सकते हैं. नोटिफिकेशन में एग्जाम के संबंध में विस्तृत जानकारी दी हुई है.\nबता दें कि उम्मीदवार 8 मार्च 2020 तक इंडियन बैंक एसओ एडमिट कार्ड 2020 डाउनलोड कर सकेंगे. लिखित परीक्षा का आयोजन 8 मार्च 2020 को देश के विभिन्न परीक्षा केंद्रों पर किया जाएगा. असिस्टेंट मैनेजर और मैनेजर के पदों पर उम्मीदवारों के चयन के लिए आयोजित की जाने वाली परीक्षा 200 अंकों की होगी. परीक्षा में कुल 200 प्रश्न पूछे जाएंगे. परीक्षा2घंटे की होगी. वहीं सीनियर मैनेजर के पदों पर उम्मीदवारों के चयन के लिए आयोजित की जाने वाली परीक्षा में 60 प्रश्न पूछे जाएंगे. परीक्षा 100 अंकों की होगी. प्रश्नों को हल करने के लिए 1 घंटे का समय मिलेगा.\nIndian Bank SO Admit Card 2020 ऐसे करें डाउनलोड\nइंडियन बैंक एसओ एडमिट कार्ड 2020 डाउनलोड करने के लिए सबसे पहले आधिकारिक वेबसाइट indianbank.in पर जाएं.\nवेबसाइट के होमपेज पर दिख रहे Indian Bank SO Admit Card 2020 के लिंक पर क्लिक करें.\nIndian Bank SO Admit Card 2020 लिंक पर क्लिक करते ही नया पेज ओपन होगा.\nबता दें कि Indian Bank SO Recruitment 2020 के अंतर्गत स्पेशलिस्ट ऑफिसर के 138 के पदों पर योग्य उम्मीदवारों की भर्ती की जाएगी. लिखित परीक्षा में क्वालीफाई करने वाले उम्मीदवारों को इंटरव्यू एग्जाम में शामिल होने् का मौका मिलेगा. उम्मीदवारों को सलाह है कि भर्ती परीक्षा से जुड़ी लेटेस्ट अपडेट जानने के लिए आधिकारिक वेबसाइट पर नजर बनाए रखें. लेटेस्ट अपडेट के आते ही उसे आधिकारिक वेबसाइट पर अपलोड किया जाएगा.


सिर्फ निवेश करने से नहीं बनेंगे अमीर, अपनाएं ये ‘थंब रूल’ Patrika Hindi\nApart from investment follow these thumb rules to get rich\nएक निवेशक अपनी कमाई को कितनी बड़ी पूंजी में बदल पाएगा, यह इस बात पर निर्भर करता है कि वह उसे कैसे और कहां निवेश करता है। फिर भी निवेश के कुछ बुनियादी सिद्धांत हैं जो सभी पर एक समान रूप से लागू होते हैं।\nनई दिल्ली। एक निवेशक अपनी कमाई को कितनी बड़ी पूंजी में बदल पाएगा, यह इस बात पर निर्भर करता है कि वह उसे कैसे और कहां निवेश करता है। हालांकि, प्रत्येक निवेशक के वित्तीय लक्ष्य, जोखिम लेने की क्षमता और बचत/ निवेश करने का रवैया अलग होता है। फिर भी निवेश के कुछ बुनियादी सिद्धांत हैं जो सभी पर एक समान रूप से लागू होते हैं। इन सिद्धांतों को ‘थंब रूल’ भी कहा जाता है। मैं आपको आज ऐसे ही थंब रूल के बारे में बता रहा हूं जिसको जानकार आप एक अच्छे निवेशक बन सकते हैं।\nयह भी पढ़ें : अगर चूक जाते हैं 31 जुलाई, तो भी है आयकर रिटर्न भरने का मौका\nसोने के लिए आदर्श आवंटन आपके वित्तीय पोर्टफोलियो का लगभग 10त्न है। वित्तीय पोर्टफोलियो में बैंक बैलेंस, फिक्स्ड डिपॉजिट्स, पोस्ट ऑफिस स्कीम, म्युचुअल फंड्स, बॉन्ड, शेयर्स और स्टॉक्स आदि शामिल हैं। अगर आपका वित्तीय पोर्टफोलियो 1 करोड़ रुपए है, तो आपको अधिकतम 10 लाख रुपए गोल्ड म्युचुअल फंड और गोल्ड ईटीएफ में निवेश करना चाहिए। अगर सोने में आपका निवेश आपके वित्तीय पोर्टफोलियो का 10त्न से कम है, तो आप गोल्ड ईटीएफ या गोल्ड म्युचुअल फंड में निवेश कर सकते हैं, जो भौतिक सोना खरीदने से बेहतर है। वहीं, अगर आपका मौजूदा निवेश आपके वित्तीय पोर्टफोलियो का 10त्न से अधिक है, तो कम से कम सोने में कोई नया निवेश नहीं करना चाहिए।\nइक्विटी में कितना निवेश?\nइक्विटी में निवेश का थंब रूल है ‘100 माइनस आपकी उम्र’। उदाहरण के लिए, अगर आपकी उम्र 30 साल है, तो आप इक्विटी म्युचुअल फंड योजनाओं के माध्यम से अपनी बचत का 70त्न (100-30) तक इक्विटी में निवेश कर सकते हैं। इसी तरह, यदि आपकी वर्तमान उम्र 60 साल है, तो इक्विटी उन्मुख योजनाओं में आपकी बचत का 40त्न से अधिक (100-60) निवेश नहीं करना चाहिए।\nअगर आप सिंगल है और कोई आश्रित नहीं है तो आपके लिए2लाख रुपए का स्वास्थ्य बीमा कवरेज पर्याप्त है। हालांकि, बच्चों के साथ या बच्चों के बिना किसी भी जोड़े के लिए, स्वास्थ्य बीमा न्यूनतम कवरेज5लाख रुपए का होना चाहिए। अगर माता-पिता भी जीवित हैं और आप पर निर्भर हैं तो आपको 10 लाख रुपए का फैमिली फ्लोटर प्लान लेना होगा।\nयह भी पढ़ें : वर्ष 2012 की कीमत पर मिल रही प्रॉपर्टी, घर खरीदने का बेहतरीन समय\nएसआईपी का आदर्श संख्या क्या है?\nयदि आपकी मासिक बचत 10,000 प्रति माह है, तो आप5हजार रुपए की न्यूनतम2एसआईपी चालू कर सकते\nहै। एक लार्ज कैप में और एक मिड कैप में। यदि आपकी मासिक बचत 25,000 प्रति माह है, तो आपको5एसआईपी चालू रखनी चाहिए 5000 /- प्रत्येक की जिसमें से2लार्ज कैप में हो,1 मिड कैप में हो और एक फ्लेक्सी कैप म्यूच्यूअल फण्ड में होनी चाहिए।\nजीवन बीमा कवरेज कितना होना चाहिए?\nजीवन बीमा कवरेज राशि के लिए थंब रूल यह है की वह आपकी वार्षिक आय का कम से कम7गुना होना चाहिए। अगर आपका वार्षिक वेतन पैकेज 15 लाख रुपए है, तो एक या उससे अधिक लाइफ इंश्योरेंस प्लान मिलाके जैसे टर्म प्लान, यूएलआईपी (यूलिप) और ट्रेडिशनल योजनाओं आपका शूम असुरेद कम से कम 1 करोड़ जरूर होना चाहिए ।\nBusiness news in hindi investment mutual funds Provident Fund equity TDS\nनिवेश के दौरान कभी भी न करें ये छह गलतियां


Film Hindi Mediums special screening for Hindi Teacher Irrfan Khan - फिल्म हिंदी मीडियम की स्पेशल स्क्रीनिंग हिंदी के शिक्षकों के लिए\nफिल्म 'हिंदी मीडियम' की स्पेशल स्क्रीनिंग हिंदी के शिक्षकों के लिए\nफिल्म खत्‍म होने के बाद अभिनेता इरफ़ान खान ने कहा की फिल्म देखने के बाद सभी शिक्षक खुश थे. सभी शिक्षकों से अच्छी प्रतिक्रिया मिली.\nReported by: इकबाल परवेज़, Edited by: दीपिका शर्मा, Updated: 16 मई, 2017 5:07 PM\nमुंबई में अभिनेता इरफ़ान खान ने हिंदी के टीचरों के लिए अपनी आने वाली फिल्म 'हिंदी मीडियम' की खास स्क्रीनिंग का आयोजन किया. इस फिल्म का खास शो देखने के लिए फिल्म की टीम के साथ कई हिंदी के शिक्षक सिनेमाघरों में पहुंचे. दरअसल फिल्म 'हिंदी मीडियम' में यह दिखाने की कोशिश की गई है कि हिंदी भाषी माता पिता के लिए अपने बच्‍चों को इंग्लिश मीडियम स्‍कूल में दाखिल कराना कितना मुश्किल भरा है. इरफान खान के साथ इस फिल्‍म में पाकिस्‍तानी एक्‍ट्रेस सबा कमर नजर आने वाली हैं. यह एक इंटरटेनमेंट से भरी कॉमेडी फिल्‍म है जिसमें एक अहम संदेश भी है. यही वजह है की फिल्म के निर्माता दिनेश विजान और अभिनेता इरफ़ान खान हिंदी के शिक्षकों से फिल्म की राय जानना चाहते थे.\nफिल्म में एक अहम् किरदार निभाने वाले अभिनेता दीपक डोभरियाल ने स्क्रीनिंग के बाद कहा कि हमने एक हलकी फुल्की फिल्म बनाई है जो सन्देश के साथ साथ मनोरंजक भी है. मुझे पूरी उम्मीद है कि ये फिल्म दर्शकों को पसंद आएगी. फिल्म 'हिंदी मीडियम' 19 मई को रिलीज होने जा रही है. फिल्म का प्रचार जोरों से चल रहा है. हिंदी के शिक्षकों के लिए ये स्क्रीनिंग भी प्रचार का एक हिस्सा ही है जहां फिल्म कि टीम ने शिक्षकों कि प्रतिक्रिया जानने के लिए इस स्क्रीनिंग का आयोजन किया था.\nHindi Mediumhindi medium trailerIrrfan KhanHindi Medium Irrfan Khan


ipl 2020 royal challengers bangalore spinner adam jampa wants to bowl in the last over avd | IPL 2020 : आरसीबी का यह युवा गेंदबाज आईपीएल 2020 में करना चाहता है ये काम\nipl 2020 royal challengers bangalore spinner adam jampa wants to bowl in the last over avd\nIPL 2020 : आरसीबी का यह युवा गेंदबाज आईपीएल 2020 में करना चाहता है ये काम\nUpdated Date Mon, Sep 14, 2020, 8:51 PM IST\nमेलबर्न : ऑस्ट्रेलिया के स्पिनर एडम जम्पा को चुनौती स्वीकार करना पसंद है और वह इंडियन प्रीमियर लीग (IPL) के आगामी सत्र में रॉयल चैलेंजर्स बेंगलुरु (RCB) का प्रतिनिधित्व करते हुए आखिरी ओवरों की गेंदबाजी में महारथ हासिल करना चाहते हैं.\nटीम में उनके साथ यजुवेंद्र चहल भी हैं और ये दोनों कलाई के स्पिनर हैं. जम्पा लीग के दौरान आखिरी ओवरों की गेंदबाजी को लेकर भारतीय स्पिनर के दिमाग को पढ़ना चाहते हैं. इंग्लैंड के खिलाफ टी20 अंतरराष्ट्रीय शृंखला में जम्पा आखिरी ओवरों में दमदार गेंदबाजी नहीं कर पाये थे. इससे पहले राइजिंग पुणे सुपर जाएंट्स (पूर्व फ्रेंचाइजी) के लिए आईपीएल के दो सत्र में खेल चुके जम्पा ने कहा, मुझे वास्तव में आखिरी ओवरों में गेंदबाजी करना पसंद है.\nमुझे खासतौर पर वैसी चुनौतियां पसंद है जहां से मैच का रुख किसी भी तरफ मुड़ सकता है. उन्होंने इंग्लैंड के खिलाफ मैच का जिक्र करते हुए कहा, उन्हें आखिरी दो ओवरों में जीत के लिए 18 रन चाहिये थे और मैंने कप्तान आरोन फिंच से कहा कि मुझे गेंदबाजी करनी चाहिये.\nजाहिर है यह योजना के मुताबिक सफल नहीं रहा लेकिन मैं अपनी सोच नहीं बदलूंगा. उन्होंने क्रिकेट ऑस्ट्रेलिया की आधिकारिक वेबसाइट से कहा, मुझे आईपीएल में आरसीबी में चहल के साथ गेंदबाजी का अच्छा मौका मिलेगा. जिस तरह की हमारी टीम है मुझे आखिरी ओवरों में गेंदबाजी का मौका मिल सकता है.\nजम्पा के लिए हालांकि अंतिम एकादश में जगह बनाना मुश्किल होगा क्योंकि टीम में चहल के अलावा वाशिंगटन सुंदर और पवन नेगी और इंग्लैंड के हरफनमौला मोईन अली भी हैं. उन्होंने कहा, मुझे एक अन्य लेग स्पिनर के साथ गेंदबाजी करना पसंद है. चहल के साथ गेंदबाजी का मौका मिलना अच्छा रहेगा. हम एक-दूसरे से सीख सकते हैं.\nPublished Date Mon, Sep 14, 2020, 8:51 PM IST


PoK में जनता का विद्रोह, नवाज शरीफ पर लगाया चुनाव में धांधली का आरोप - Inkhabar\nPoK में जनता का विद्रोह, नवाज शरीफ पर लगाया चुनाव में धांधली का आरोप\nपाकिस्तान अधिकृत कश्मीर में जनता ने प्रधानमंत्री नवाज शरीफ के खिलाफ बगावत कर दी है. स्थानीय लोगों ने नवाज शरीफ पर चुनावों में धांधली का आरोप लगाते हुए विरोध प्रदर्शन किया. पूरे इलाके में लोग सड़क पर उतर आए हैं और कई जगहों पर आगजनी भी की गई है.\nनई दिल्ली. पाकिस्तान अधिकृत कश्मीर में जनता ने प्रधानमंत्री नवाज शरीफ के खिलाफ बगावत कर दी है. स्थानीय लोगों ने नवाज शरीफ पर चुनावों में धांधली का आरोप लगाते हुए विरोध प्रदर्शन किया. पूरे इलाके में लोग सड़क पर उतर आए हैं और कई जगहों पर आगजनी भी की गई है.\nबता दें कि 21 जुलाई को पीओके में चुनाव कराये गए थे. इन चुनावों में शरीफ की पाकिस्तान मुस्लिम लीग ने 41 सीटों में से 32 सीटों पर कब्जा किया था. चुनावी प्रक्रिया और नतीजों के विरोध में मुजफ्फराबाद, कोटली, चिनारी और मीरपुर में लोग भारी संख्या में सड़क पर निकल गए हैं. लोगों ने इस दौरान सड़कों पर टायर भी जलाए.\nविरोध करने वाले लोगों का आरोप है कि उन्हें चुनाव में वोट देने नहीं दिया गया. स्थानीय लोगों ने प्रधानमंत्री शरीफ और आईएसआई पर चुनाव में धांधली करने का आरोप लगाया है. प्रदर्शन‍कारियों का आरोप है कि पीओके चुनाव को हमेशा से सत्ताधारी दल के हिसाब से फिक्स किया जाता रहा है.


MCD Election : BJPs Many star campaigners from Yogi and Jaitley to Geeta-Babita - MCD Election 2017 : योगी और जेटली से लेकर गीता-बबीता तक बीजेपी के कई स्टार प्रचारक\nवाजपेयी सरकार में कैबिनेट मंत्री रहे जसवंत सिंह के बेटे मानवेंद्र सिंह कांग्रेस में होंगे शामिल\nMCD Election 2017 : योगी और जेटली से लेकर गीता-बबीता तक बीजेपी के कई स्टार प्रचारक\nReported by: सौरभ शुक्ला, Edited by: सूर्यकांत पाठक, Updated: 28 मार्च, 2017 6:45 PM\nदिल्ली नगर निगम चुनाव में योगी आदित्यनाथ सहित कई मुख्यमंत्री, केंद्रीय मंत्री और खिलाड़ी स्टार प्रचारक होंगे.\nसुषमा स्वराज, स्मृति ईरानी सहित कई कैबिनेट मंत्री मांगेंगे वोट\nदिल्ली में चुनावी माहौल लोकसभा या विधानसभा चुनाव जैसा\nरमन सिंह, देवेंद्र फडणवीस और त्रिवेंद्र सिंह भी करेंगे प्रचार\nनई दिल्ली: दिल्ली में चुनावी माहौल कुछ ऐसा बन चुका है कि लगता है जैसे यह एमसीडी के नहीं, लोकसभा या विधानसभा के चुनाव हों. दिल्ली एमसीडी में बीजेपी ने स्टार प्रचारकों की जो लिस्ट तैयार की है, उसमें कई बड़े केंद्रीय मंत्रियों के अलावा राज्यों के मुख्यमंत्रियों के भी नाम हैं. इसके अलावा संभव है कि जाने-माने खिलाड़ी भी दिल्ली के लोगों से वोट मांगने जाएं. यूपी की शानदार सफलता के बाद योगी आदित्यनाथ दिल्ली नगर निगम में भी अपना करिश्मा आजमाएंगे. बीजेपी ने उन्हें भी स्टार प्रचारकों की लिस्ट में रखा है.\nबीजेपी के स्टार प्रचारकों की लिस्ट में कई मुख्यमंत्रियों और केंद्रीय मंत्रियों के नाम हैं. दिग्गज कैबिनेट मंत्रियों में अरुण जेटली, सुषमा स्वराज, नितिन गडकरी, स्मृति ईरानी, विजय गोयल, निर्मला सीतारमन, राधामोहन सिंह भी शामिल हैं. मुख्यमंत्रियों में योगी के अलावा छत्तीसगढ़ के सीएम रमन सिंह, महाराष्ट्र के मुख्यमंत्री देवेंद्र फडणवीस और उत्तराखंड के सीएम त्रिवेंद्र सिंह भी प्रचार कर सकते हैं.\nमंत्रियों के अलावा कुछ बड़े खिलाड़ी जैसे पहलवान फोगाट बहनें गीता और बबीता, बॉक्सर विजेंद्र कुमार, शिखर धवन भी प्रचार कर सकते हैं. पूर्वांचल के वोटरों को लुभाने के लिए प्रदेश अध्यक्ष मनोज तिवारी के साथ अभिनेता रवि किशन भी रंग जमा सकते हैं. साथ ही बिहार से आए दिल्ली में रहने वाले वोटरों का समर्थन जुटाने के लिए बीजेपी बिहार के पूर्व उप मुख्यमंत्री सुशील मोदी से प्रचार करा सकती है.\nयूपी में कैबिनेट मंत्री बन चुके पूर्व क्रिकेटर चेतन चौहान को निगम चुनावों मे प्रचार कराने के लिए बीजेपी बुलाने की तैयारी में है. बीजेपी को पता है कि अगर उसको आगे दिल्ली के विधानसभा चुनाव जीतने हैं तो यह निगम चुनाव जीतकर अपनी नींव मजबूत करनी होगी. यही कारण है कि बीजेपी के कैबिनेट मंत्री केंद्र सरकार के काम गिनाने के लिए लोगों के घरों तक जाएंगे.\nNEWS FLASH : वाजपेयी सरकार में कैबिनेट मंत्री रहे जसवंत सिंह के बेटे मानवेंद्र सिंह कांग्रेस में होंगे शामिल\nइलाहाबाद का नाम बदलने की तैयारियों के बीच अखिलेश बोले- आस्था और परंपरा के साथ खिलवाड़ कर रही योगी सरकार\nकांग्रेस राम मंदिर निर्माण के खिलाफ माहौल बना रही है, राहुल गांधी हिन्दू हैं या नहीं : बीजेपी\n(यह भी पढ़ें)... IPS को धमकी का मामलाः UP पुलिस ने मुलायम को दी क्लीन चिट, अफसर के खिलाफ एक्शन की मांगी अनुमति\nदिल्ली नगर निगम चुनाव 2017MCD election 2017बीजेपीBJPस्टार प्रचारकstar campaignersअरुण जेटलीArun Jaitelyयोगी आदित्यनाथYogi Adityanathगीता-बबीता फोगटGeeta-Babita Phogat


कुख्यात मानव तस्कर रामलखन ओहदार रांची से गिरफ्तार – NEWSWING\nRanchi : राजधानी के चुटिया थाना क्षेत्र में कुख्यात मानव तस्कर रामलखन ओहदार उर्फ रामलखन साहू को दिल्ली पुलिस ने रांची से गिरफ्तार किया है. सूत्रों से मिली जानकारी के अनुसार बुधवार देर शाम दिल्ली पुलिस की स्पेशल टीम ने रांची पुलिस के साथ मिलकर चुटिया स्थित उसके आवास से गिरफ्तार किया है. इस टीम में एक इंस्पेक्टर,एक सब इंपेक्टर और एसएसपी शामिल थे.\nइसे भी पढ़ें : रामेश्वर प्रसाद चाईबासा जिला बार एसोसिएशन के अध्यक्ष चुने गये, आशीष बने महासचिव\nसूत्रों से मिली जानकारी के मुताबिक मुख्य सरगना गुमला जिले के कामडारा निवासी रामलखन साहू उर्फ रामलखन ओहदार है. आरोपी रामलखन को धुमसा टोली चुटिया से गिरफ्तार किया है. वो चुटिया में खुद का आलीशान मकान बनाकर रह रहा है और वहीं लड़कियों का हॉस्टल चलाता है. पुलिस मौके पर पहुंचकर पहले उसके घर की घेराबंदी की फिर उसे गिरफ्तार किया.\nइसे भी पढ़ें : रांची जिले में स्टोन क्रशर और ईंट भट्ठों का होगा सर्वे, वैध-अवैध को किया जायेगा चिन्हित\nबताया जा रहा है कि रामलखन मानव तस्करी और देह व्यापार जैसे गलत कार्यों में लगा है और इसी से उसने अकूत संपत्ति बनाई. रांच के चुटिया में उसने आलीशान तीन मंजिला मकान बनाया है. इसी आवास पर वो गर्ल्स हॉस्टल चलाता है. राजधानी में उसका एक मॉल भी है. इस संबंध में पुलिस अभी कुछ भी बताने से बच रही है. पुलिस आरोपी को गिरफ्तार कर पूछताछ कर रही है.\nबता दें कि दो साल पहले भी सिमडेगा पुलिस ने रामलखन साहू को चुटिया से गिरफ्तार किया था. उस समय गिरफ्तारी से बचने के लिए घर के पहले तल्ले से कूदकर भागने की कोशिश भी की थी उस समय पुलिस ने खदेड़ कर उसे पकड़ था.\nरामेश्वर प्रसाद चाईबासा जिला बार एसोसिएशन के अध्यक्ष चुने गये, आशीष बने महासचिव


Corona updade in up: पिछले 24 घंटे में 30,594 लोग संक्रमित, 129 लोगों की मौत – आँखों देखी LIVE\nलखनऊ. उत्तर प्रदेश [up] में कोरोना (Corona) रोजाना नए रिकार्ड बना रहा है. संक्रमित लोगों के साथ यहां मौत का ग्राफ भी तेजी से बढ़ रहा है. पिछले 24 घंटे में यूपी में 30,594 नए कोरोना संक्रमित सामने आए हैं. वहीं 129 लोगों की कोरोना संक्रमण [ Corona infection] से मौत हो गई है. इसी के साथ अब प्रदेश में 1,91,457 कुल सक्रिय मामले हो गए हैं और अब तक करोना से 9830 लोगों ने दम तोड़ दिया है.\nबता दे कि यूपी में एक दिन पहले करीब 27,426 नए कोरोना संक्रमित मिले थे और 103 लोगों की मौत हो गई थी. कोरोना के बढ़ते मामलों को देखते हुए योगी सरकार की टेंशन बढ़ी हुई है. हालात को देखते हुए लखनऊ में डिफेंस एक्सपो आयोजन स्थल पर डीआरडीओ के सहयोग से अति शीघ्र सभी सुविधाओं से लैस 1000 बेड का नया कोविड हॉस्पिटल बनाने के लिए कहा गया है.\nNews 18 के अनुसार लखनऊ के केजीएमयू और बलरामपुर हॉस्पिटल को भी जल्द डेडिकेटेड कोविड हॉस्पिटल के रूप में परिवर्तित कर संचालित किया जाना है. स्वास्थ्य मंत्री एवं चिकित्सा शिक्षा मंत्री इस महत्वपूर्ण कार्य की मॉनीटरिंग करेंगे. इन दो नए डेडिकेटेड कोविड हॉस्पिटल के संचालन से लखनऊ में लगभग 4000 बेड का विस्तार होगा. दोनों मंत्रीगण यह सुनिश्चित करेंगे कि इन अस्पतालों में कोविड मरीजों के इलाज से जुड़े सभी आवश्यक चिकित्सा प्रबंध उपलब्ध हो जाएं.


presidentialpoll delhi assembly meira kumar upa ramnath kovind nda voting kejariwal - States News - Delhi News AajTak\nदिल्ली विधानसभा म...\nदिल्ली विधानसभा में सुस्त रही वोटिंग, केजरीवाल-कपिल ने डाला वोट\nविधायकों ने चुनाव में डाला वोट\nनई दिल्ली, 17 जुलाई 2017, अपडेटेड 14:33 IST\nदेश भर के साथ सोमवार को दिल्ली विधानसभा में भी राष्ट्रपति चुनाव के लिए वोट डाले गए. सीएम अरविंद केजरीवाल और उपमुख्यमंत्री मनीष सिसोदिया समेत सभी विधायकों ने अपने मताधिकार का प्रयोग किया. केजरीवाल पहले ही चुनाव में यूपीए उम्मीदवार मीरा कुमार को समर्थन देने का एलान कर चुके हैं.\nअरविंद केजरीवाल ने वोट डालने के बाद पत्रकारों से बातचीत में कहा कि जनतंत्र में जिसको वोट ज्यादा मिलेगा वो जीत उसी की होगी. उन्होंने इस दौरान फिर दोहराया कि आम आदमी पार्टी विपक्ष की उम्मीदवार मीरा कुमार के साथ है. वोट देने के बाद केजरीवाल ने अपील की कि सभी लोग अपनी आत्मा की आवाज से वोट करें.\nविधानसभा में सुबह 10 बजे से राष्ट्रपति चुनाव के लिए मतदान होना था. सबसे पहले उपमुख्यमंत्री मनीष सिसोदिया विधानसभा पहुंचे और मतदान किया. वोट देने के बाद उन्होंने कहा कि देश के सर्वोच्य पद के लिए वोट डालना गर्व की बात है, देश को जीतना चाहिए. मनीष सिसोदिया के बाद विधानसभा में नेता प्रतिपक्ष विजेंदर गुप्ता भी राष्ट्रपति चुनाव में वोट डालने पहुंचे. इस दौरान उन्होंने आम आदमी पार्टी पर हमला करते हुए कहा कि मीरा कुमार को समर्थन देने से यह साफ हो गया है कि आम आदमी पार्टी कांग्रेस की बी-टीम है.\nदिल्ली सरकार में मंत्री रह चुके कपिल मिश्रा भी सुबह-सुबह विधानसभा पहुंचे और मतदान किया. उनसे जब पूछा गया कि वह किसे राष्ट्रपति बनते देखना चाहेंगे तो उन्होंने कहा कि जो व्यक्ति अगले राष्ट्रपति पद की शपथ लेंगे, उन्हें वोट करने आया हूं और जिसे वोट दे रहा हूं वही जीतेंगे. हालांकि दिल्ली विधानसभा में मतदान की गति काफी सुस्त रहा और दोपहर2बजे तक मुट्ठीभर विधायकों ने ही अपने मताधिकार का प्रयोग किया.\nवोटिंग से 10 मिनट पहले पहुंचे PM, कहा- स्कूल भी पहले पहुंचता था\nसाउथ से होगा अगला उपराष्ट्रपति! वेंकैया नायडू का नाम सबसे आगे\n'गोपालकृष्ण ने किया था याकूब की फांसी का विरोध,बनाया VPउम्मीदवार'


कोलकाता में5साल बाद जीता चेन्नई, केकेआर की हार की हैट्रिक\nTuesday, 25 June 2019, 9:47 AM\nझारखंड के गढ़वा में खाई में गिरी बस, अब तक6की मौत, 39 घायल यदि ऐसा नहीं है घर की दीवारों का रंग तो परेशानी में पड़ जाएंगे भगवान शिव की9संतानें, क्या आप जानते हैं उनके नाम? जीवनोपरांत अमरत्व\nBy Newsyday, 14 April, 2019, 20:15\nकोलकाता नाइट राइडर्स (KKR) को चेन्नई सुपर किंग्स (CSK) ने कोलकाता के ईडन गार्डन्स स्टेडियम में खेले गए IPL सीजन 12 के 29वें मुकाबले में5विकेट से हरा दिया और पॉइंट्स टेबल में अपना पहला स्थान बरकरार रखा. टॉस हारकर पहले बल्लेबाजी करने उतरी कोलकाता नाइट राइडर्स की टीम ने 20 ओवर में 8 विकेट गंवा कर 161 रन बनाए और चेन्नई सुपर किंग्स को जीत के लिए 162 रनों का लक्ष्य दिया. जवाब में चेन्नई सुपर किंग्स ने सुरेश रैना के शानदार 58 रनों के दम पर 19.4 ओवर में5विकेट गंवा कर 162 रन बना लिए और कोलकाता को धूल चटा दी.\nचेन्नई को पहला झटका शेन वॉटसन के रूप में लगा जब उन्हें हैरी गर्ने ने6रन के निजी स्कोर पर एलबीडब्ल्यू आउट कर दिया. सुनील नरेन ने चेन्नई को दूसरा झटका दिया जब उनकी गेंद पर फाफ डु प्लेसिस बोल्ड हो गए. फाफ डु प्लेसिस 24 रन बनाकर आउट हुए. अंबति रायडू भी ज्यादा देर नहीं टिक पाए और पांच रन के निजी स्कोर पर पीयूष चावला की गेंद पर रॉबिन उथप्पा को कैच थमा बैठे. पीयूष चावला ने ही केदार जाधव (20) को एलबीडब्ल्यू आउट करते हुए चेन्नई को चौथा झटका दे दिया. सुनील नरेन ने एमएस धोनी (16) को एलबीडब्ल्यू आउट करते हुए चेन्नई को पांचवां झटका दे दिया.\nचेन्नई ने केकेआर के खिलाफ इस सत्र के दोनों मैचों में जीत का परचम लहराया. घरेलू टीम की आठ मैचों में यह पांचवीं और लगातार तीसरी हार है. क्रिस लिन की 82 रन की शानदार पारी समाप्त कर इमरान ताहिर ने 27 रन देकर चार विकेट हासिल किए जिससे कोलकाता नाइटराइडर्स आठ विकेट पर 161 रन ही बना सकी. इस लक्ष्य का पीछा करने उतरी चेन्नई सुपरकिंग्स ने धीमी शुरूआत के बावजूद 19.4 ओवर में पांच विकेट पर 162 रन बनाकर जीत दर्ज की.\nचेन्नई के लिए सुरेश रैना ने 42 गेंद का सामना करते हुए सात चौके और एक छक्के से नाबाद 58 रन बनाए. उन्हें कप्तान महेंद्र सिंह धोनी के पवेलियन लौटने के बाद रवींद्र जडेजा का अच्छा साथ मिला जिन्होंने 17 गेंद में पांच चौके से नाबाद 31 रन का योगदान दिया. सलामी बल्लेबाज शेन वॉटसन (06) और फाफ डु प्लेसिस (24) से अच्छी शुरूआत कराने की उम्मीद थी लेकिन हैरी गर्ने ने चौथे ओवर में वॉटसन को आउट कर टीम को पहला झटका दिया.\nकेकेआर टीम में वापसी कर रहे सुनील नरेन ने फिर डु प्लेसिस को बोल्ड कर टीम को दूसरा विकेट दिलाया. रैना एक छोर पर डटे थे पर अंबति रायडू (05) और केदार जाधव (20) ने जल्द ही पवेलियन की राह पकड़ ली जिन्हें पीयूष चावला ने आउट किया. महेंद्र सिंह धोनी (16) और रैना से उम्मीद लगी थी, पर पूर्व भारतीय कप्तान भी जल्द ही नरेन का दूसरा शिकार बन गए. इसके बाद रैना और जडेजा जिम्मेदारी से खेलते हुए टीम को जीत तक ले गए.\nइमरान ताहिर ने क्रिस लिन की शानदार पारी का अंत कर 27 रन देकर चार विकेट हासिल किए जिससे चेन्नई सुपरकिंग्स ने कोलकाता नाइट राइडर्स को आठ विकेट पर 161 रन ही बनाने दिए.\nईडन गार्डन्स की पिच पर अभी तक स्पिनर जूझते दिखे हैं, ताहिर ने 11वें और 15वें ओवर में दो दोहरे धमाके करते हुए मैच में चेन्नई का पलड़ा भारी कर दिया और साथ ही आईपीएल में गेंदबाजी में अपना सर्वश्रेष्ठ प्रदर्शन भी किया.\nइससे उन्होंने सर्वाधिक विकेट चटकाने वाले गेंदबाजों की सूची में कैगिसो रबाडा को पीछे छोड़ दिया. ताहिर ने शानदार बल्लेबाजी कर रहे क्रिस लिन (51 गेंद में 82 रन, सात चौके, छह छक्के) और पांच गेंद के अंदर खतरनाक आंद्रे रसेल (10) का विकेट झटक लिया जिससे केकेआर की रन गति पर ब्रेक लग गया.\nरसेल इस सत्र में पहली बार 40 रन से कम के स्कोर पर आउट हुए. ताहिर की खतरनाक गेंदबाजी का इतना असर पड़ा कि केकेआर की टीम अंतिम पांच ओवरों में महज 29 रन ही बना सकी और उसने तीन और विकेट गंवा दिए. लेकिन केकेआर की पारी शानदार ढंग से शुरू हुई.\nफिर से फिट हुए लिन ने इस सत्र में दूसरा अर्धशतक लगाकर टीम को बेहतर शुरुआत कराई, जिन्होंने महज 36 गेंद में 50 रन बना लिए. फ्लू के कारण वह टीम के पिछले मैच में नहीं खेल पाए थे, उन्होंने दीपक चहर को धो दिया जिन्होंने पहले दो ओवर में 22 रन लुटाए.\nइस ऑस्ट्रेलियाई ने इस गेंदबाज पर तीसरे ओवर में चौका, छक्का और चौका लगाया. लिन का दबदबा इतना था कि विस्फोटकीय बल्लेबाजी करने वाले सुनील नरेन भी दूसरे छोर पर दर्शक दिख रहे थे.\nपहले चार ओवर में लिन ने 33 में से 31 रन जोड़े. लिन जब क्रीज पर थे तो टीम के 200 रन बनाने की उम्मीद लग रही थी और रसेल ने भी ताहिर की गेंद पर एक छक्का लगाकर शानदार शुरुआत की.\nलेकिन ताहिर को फाफ डु प्लेसिस और स्थानापन्न खिलाड़ी ध्रुव शोरे के शानदार कैच का फायदा मिला जिनकी बदौलत उन्होंने नीतीश राणा (21) और रॉबिन उथप्पा (शून्य) को महज दो गेंद के अंदर आउट कर दिया. चेन्नई सुपर किंग्स की कैचिंग शानदार रही जिसमें डु प्लेसिस अहम रहे.\nचेन्नई सुपर किंग्स के कप्तान महेंद्र सिंह धोनी ने टॉस जीतकर गेंदबाजी का फैसला किया है और दिनेश कार्तिक की कप्तानी वाली कोलकाता नाइट राइडर्स को पहले बल्लेबाजी का न्योता दिया है. चेन्नई सुपर किंग्स के कप्तान महेंद्र सिंह धोनी ने इस मैच के लिए अपनी प्लेइंग इलेवन में कोई बदलाव नहीं किया है.\nदूसरी ओर, कोलकाता नाइट राइडर्स के कप्तान दिनेश कार्तिक ने अपनी प्लेइंग इलेवन में तीन बदलाव किए हैं. क्रिस लिन, सुनील नेरन और हैरी गर्ने की टीम में वापसी हुई. आज के मैच से बाहर जाने वालों में लॉकी फर्ग्यूसन, जो डेनली और कार्लोस ब्रैथवेट शामिल हैं.\nकोलकाता: सुनील नरेन, क्रिस लिन, रॉबिन उथप्पा, नीतीश राणा, दिनेश कार्तिक, आंद्रे रसेल, शुभमन गिल, पीयूष चावला, कुलदीप यादव, प्रसिद्ध कृष्ण, हैरी गर्ने.\nचेन्नई: शेन वॉटसन, फाफ डु प्लेसिस, सुरेश रैना, अंबति रायडू, केदार जाधव, एमएस धोनी, रवींद्र जडेजा, मिशेल सेंटनर, दीपक चाहर, शार्दुल ठाकुर, इमरान ताहिर.


Akanksha Puri Father Undergoes A Brain Surgery- आकांक्षा पुरी ने छोड़ा सोनी टीवी का शो विघ्नहर्ता गणेश, वजह इमोशनल कर देगी\nहोम » मनोरंजन » आकांक्षा पुरी ने छोड़ा सोनी टीवी का शो विघ्नहर्ता गणेश, वजह इमोशनल कर देगी\nशो छोड़ने की वजह से हर कोई अंजान था, अंदाजा लगाया जा रहा था कि शायद आकांक्षा बिग बॉस में शामिल हो रही हैं और इसीलिए उन्होंने यह शो छोड़ा, पर अब सामने आ गई है उनके शो छोड़ने की असली वजह.\nPublish Date - 12:11 pm, Mon, 21 September 20\nमशहूर टीवी धारावाहिक “विघ्नहर्ता गणेशा”में पार्वती का किरदार निभाने वाली एक्ट्रेस आकांक्षा पुरी ने कुछ दिन पहले अपना शो छोड़ दिया था. शो छोड़ने की वजह से हर कोई अंजान था, अंदाजा लगाया जा रहा था कि शायद आकांक्षा बिग बॉस में शामिल हो रही हैं और इसीलिए उन्होंने यह शो छोड़ा, पर अब सामने आ गई है उनके शो छोड़ने की असली वजह.\nआकांक्षा पुरी ने सोशल मीडिया पर अपने पापा की अस्पताल में सर्जरी के बाद की वीडियो शेयर किया है. जिसमें वह लिखती हैं ‘मेरी ताकत, मेरी शक्ति, मेरे सुपरमैन, मेरे पिता. हमेशा से वह एक सैनिक हैं. उन्होंने अच्छे बुरे वक़्त का मुस्कुराते हुए सामना किया है .’ इसी के साथ आकांक्षा ने सभी फैंस का उनके दुआओं के लिए शुक्रिया अदा किया है.\nआकांक्षा के पिता के ब्रेन की सर्जरी हुई है और इस सर्जरी के चलते वह अस्पताल में भर्ती हैं. इस बारे में बातचीत करते हुए आकांक्षा ने एक मीडिया पोर्टल से कहा, “मेरे पिता को स्ट्रोक आने की वजह से मुझे इंदौर आना पड़ा. उनके ब्रेन की सर्जरी होने के बाद अब वह ठीक महसूस कर रहे हैं और इस वक्त मैं उनके साथ अस्पताल में ही हूं. वह मुस्कुराते हुए इस कठिन परिस्थिति का सामना कर रहे हैं.उन्हें पूरी तरह से ठीक होने में समय लग सकता है”\nटीवी एक्ट्रेस आकांक्षा पुरी ने3साल काम करने के बाद शो ‘विघ्‍नहर्ता गणेश’ से अलग होने का फैसला कर लिया था . अभी तक शो के 730 एपिसोड का हिस्‍सा रह चुकीं आकांक्षा का यह फैसला जहां फैन्‍स के लिए चौंकाने वाला था. आकांक्षा सबसे पहले मधुर भंडारकर की फिल्‍म ‘कैलेंडर गर्ल्‍स’ में अपने बोल्‍ड अवतार से चर्चा में आई थीं. ‘विघ्‍नहर्ता गणेश’ के जरिए अंकिता ने अपने ऑन-स्‍क्रीन बोल्‍ड इमेज को भी तोड़ने की कोश‍िश की.\nपुरी से टकराने को है फोनी तूफान, तटीय इलाकों में स्कूल-कॉलेज बंद, 103 ट्रेन भी हुई रद्द


नेपथ्यलीला NEPATHYALEELA: 2015\nप्रस्तुतकर्ता वीरेन्द्र जैन पर 7:04:00 pm कोई टिप्पणी नहीं:\nअमित शाह भाजपा के ऐसे अध्यक्ष हैं जिन्हें नरेन्द्र मोदी के अलावा किसी भी दूसरे ऐसे व्यक्ति ने नहीं चुनना चाहा था जो इस पद के चुनाव के लिए अपना मत व्यक्त करने का अधिकार रखता है। उनसे पहले जो कम राष्ट्रीय ख्याति के व्यक्ति नितिन गडकरी, वैक्य्या नायडू, बंगारू लक्षमण आदि इस पद पर पहुँचे हैं उनकी कोई नकारात्मक पहचान नहीं रही थी जबकि अमित शाह के खिलाफ न केवल गम्भीर आरोप थे अपितु उन्हें गुजरात हाईकोर्ट ने अपने प्रदेश में प्रवेश से प्रतिबन्धित कर दिया था। उन्हें अध्यक्ष पद पर प्रतिष्ठित करने के पीछे केवल नरेन्द्र मोदी द्वारा सरकार और संगठन दोनों पर पूर्ण अधिकार कर लेने की योजना थी और अमितशाह उनके सबसे विश्वसनीय और समर्पित साथियों में से एक थे।\nश्री शाह की प्रतिभा को यह कह कर महिमा मण्डित किया गया कि उनकी योजनाओं और प्रबन्धन के कारण ही 2014 में सम्पन्न लोकसभा चुनावों में अभूतपूर्व विजय मिली। जबकि सच यह था कि पूंजीपतियों द्वारा साधनों के खुले प्रवाह से मीडिया का प्रबन्धन, पहली बार संघ का खुल कर समर्थन में आना, और आधुनिक तकनीक का भरपूर व बेहतर स्तेमाल ही अन्दर से कमजोर व बदनाम यूपीए सरकार को हराने में काम आया। इस दौरान भाजपा में शिखर के कुछ नेता मोदी के समर्थन में नहीं थे इसलिए उन्होंने अपने खास लोगों के हाथों में चुनाव का वह काम सौंपना चाहा जिसमें बहुत कुछ गोपनीय होता है और अमित शाह मोदी के लिए सबसे उपयोगी माने गये थे। बाद में इसी भरोसे पर ही श्री नरेन्द्र मोदी ने अध्यक्ष पद उनके नाम पर अपने ही पास रखा। इन परिस्तिथियों में जब शाह से बेहतर और वरिष्ठ सैकड़ों लोग पार्टी में हों और उन्हें छोड़ कर अमित शाह को अध्यक्ष बनाया गया हो तब श्री लाल कृष्ण अडवाणी को इमरजैन्सी जैसे हालात की याद आना स्वाभाविक ही था क्योंकि तत्कालीन प्रधानमंत्री श्रीमती इन्दिरा गाँधी ने भी उक्त दौर में दोनों पद अपने पास ही रखे थे। ध्यान आकर्षित करने वाली बात यह भी है कि बिहार चुनाव के बीचों बीच देश के गृहमंत्री राजनाथ सिंह को यह बयान देने की क्या जरूरत पड़ी थी कि श्री शाह चुनाव के बाद भी पार्टी के अध्यक्ष बने रहेंगे।\nमोदी मंत्रिमण्डल में आपसी तनाव के समाचार प्रैस जगत में रिसते रहते हैं। कहा जाता है कि वित्त मंत्री श्री अरुण जैटली राज्यसभा में विपक्ष के नेता पद पर रहते हुए खुद को अडवाणी के बाद सबसे उपयुक्त प्रधानमंत्री पद प्रत्याशी मानते थे और नरेन्द्र मोदी को इस पद का प्रत्याशी स्वीकारने में उन्होंने समुचित समय लिया था। वे कहते रहे थे कि भाजपा में इस पद के योग्य दस से अधिक लोग हैं। जब उन्होंने जीतने की परिस्तिथियां देखते हुए मोदी का नेतृत्व स्वीकार कर लिया था तब उनका बयान था कि भाजपा को हिट विकेट होने से बचने के लिए जल्दी से जल्दी प्रधानमंत्री पद प्रत्याशी घोषित कर देना चाहिए। इसी दौर में तत्कालीन पार्टी अध्यक्ष के रूप में श्री राजनाथ सिंह की अपनी अलग हैसियत थी। लोकसभा चुनाव में राजनाथ सिंह जीत गये थे और जैटली हार गये थे फिर भी पराजित जैटली को वित्त और रक्षा जैसे दो सबसे बड़े विभाग दिये गये थे व प्रधानमंत्री पद की समानांतर प्रतियोगी रही सुषमा स्वराज को बड़े मंत्रालयों में सबसे छोटा मंत्रालय दिया गया था। परम्परा के अनुसार प्रधानमंत्री के बाद दूसरे नम्बर का मंत्रालय गृह ही माना जाता रहा है जिसे संघ के इशारे पर राजनाथ सिंह को दिया गया था भले ही जैटली को यह फैसला अच्छा नहीं लगा हो क्योंकि वे मंत्रिमण्डल में प्रधान मंत्री के बाद दूसरे नम्बर पर रहना चाहते थे। शायद वे अभी भी मानते हैं कि अपनी सम्बोधन शैली और संवाद क्षमता के कारण जनता के बीच भले ही मोदी सर्वमान्य लोकप्रिय नेता हों किंतु प्रशासनिक क्षमता में वे सबसे आगे हैं। राजनाथ सिंह के पुत्र से सम्बन्धित एक अफवाह फैली थी जिस पर प्रधानमंत्री कार्यालय की ओर से सफाई भी दी गयी थी पर जब उस सफाई का आधार पूछा गया था तो उस पर कोई स्पष्ट उत्तर नहीं दिया गया था। संघ गृह मंत्रालय में श्री राजनाथ सिंह को ही पसन्द करता है क्योंकि उनके यहाँ समर्पण को सदैव ही क्षमताओं से आगे माना जाता है।\nदिल्ली के बाद बिहार विधानसभा चुनावों की बागडोर भी अमितशाह के हाथों में रही और नरेन्द्र मोदी इकलौते चुनाव प्रचारक रहे। इन दोनों ही चुनावों में अमितशाह ने दो तिहाई सीटों पर जीतने का दावा किया किंतु दोनों ही जगह भाजपा की जो दुर्दशा हुयी उससे उनकी चुनावी प्रबन्धन की इकलौती प्रचारित क्षमता गलत साबित हो चुकी है। दिल्ली चुनाव के बाद उनकी गलत नीतियों के कारण भितरघात के आरोप लगे थे तो बिहार चुनाव के दौरान ही सांसद श्री आर के सिंह ने सार्वजनिक आरोप लगाया कि दो करोड़ रुपये लेकर शातिर अपराधियों को टिकिट बेचे गये हैं इसलिए वे उनके लिए चुनाव प्रचार नहीं करेंगे। श्री आर के सिंह एक व्यक्ति नहीं अपितु अपने शानदार रिकार्ड के कारण एक संस्था का दर्ज़ा रखते हैं। यह स्मरणीय है कि श्री सिंह आईएएस थे और भाजपा की ओर से लोकसभा प्रत्याशी बनने से पूर्व तक देश के गृह सचिव थे। अगर उन्होंने भाजपा की ओर से आया यह प्रस्ताव स्वीकार न किया होता तो नितिश कुमार का बिहार में विशेष कर्तव्य अधिकारी का प्रस्ताव उनके पास था। वे उस समय बिहार में आरा के कलैक्टर थे जब अपनी रथयात्रा के दौरान श्री अडवाणी को गिरफ्तार किया गया था। बाद में जब श्री अडवाणी गृहमंत्री बने तो उन्होंने अपने मंत्रालय में उन्हें उप सचिव नियुक्त किया था। मुख्य सचिव के रूप में उन्होंने बिहार के रोड ट्रांस्पोर्ट कार्पोरेशन के अध्यक्ष के रूप में बिहार में सड़कों का जाल बिछा दिया तो चिदम्बरम ने उन्हें गृह सचिव के रूप में पदस्थ किया। कहने का अर्थ यह है कि अपनी कर्तव्यनिष्ठा और ईमानदारी के कारण वे दलों के ऊपर सबको स्वीकार हैं और उनका कथन कुछ मतलब रखता है। स्थानीय पार्टी सदस्यों के प्रति चुनाव में उपेक्षा भाव रखने की जो शिकायत बिहार में छोटे वाजपेयी के रूप में जाने जाने वाले भोला सिंह ने बाद में की उसे सांसद शत्रुघ्न सिन्हा पहले ही व्यक्त करते रहे हैं और कीर्ति आज़ाद उससे भी बहुत पहले बोल कर चुप हो गये थे। यशवंत सिन्हा जैसे वरिष्ठ नेता तो बहुत पहले ही कह चुके थे कि अब पार्टी के पचहत्तर पार नेताओं को ब्रेन डैड समझा जा रहा है।\nअमित शाह भाजपा में अध्यक्ष जैसे सर्वोच्च पद के लिए मोदी के अलावा न किसी की पसन्द थे न किसी की पसन्द हैं। उन्हें चुनाव प्रबन्धन की जिस कथित प्रतिभा के नाम पर थोपा गया था उसकी कलई उतर चुकी है इसलिए आगामी अध्यक्ष के रूप में उनका समर्थन केवल मोदी के अन्ध चापलूस ही कर सकते हैं। लगातार मिली चुनावी पराजयों और गुजरात के पटेल आन्दोलन के साथ साथ वादों की पूर्ति की दिशा में कोई ठोस काम न दिखने के कारण मोदी की लोकप्रियता में गिरावट आयी है। ऐसी दशा में अमितशाह को अध्यक्ष पद पर और सहन करना भाजपा के सदस्यों के बीच विचारवान और स्वाभिमानी हिस्से को स्वीकार नहीं होगा।\nप्रस्तुतकर्ता वीरेन्द्र जैन पर 3:21:00 pm कोई टिप्पणी नहीं:\nलेबल: अमितशाह, नरेन्द्र मोदी, भाजपा, राजनीति\nशुक्रवार, नवंबर 27, 2015\nअमर मुलायम फिर से गलबहियां करते हुये\nकभी अपने आप को मुलायम सिंह का हनुमान और कभी टेलर बताने वाले अमर सिंह ने समाजवादी पार्टी से निकाले जाने के बाद धमकी दी थी कि अगर उन्होंने मुँह खोल दिया तो सपा नेता जेल में होंगे। बहरहाल उनका मुँह नहीं खुल सका था व राजनीति में उन्होंने काँग्रेस अध्यक्ष के दरवाजे पर ढोक देने और जयप्रदा से दिल्ली विधानसभा चुनाव में भाजपा का प्रचार करके देख लिया था पर अंत में मुलायम सिंह की शरण में आना पड़ा।\nजहाँ तक मुलायम सिंह से उनकी पुरानी मित्रता का सवाल है तो उसे वे तिलांजलि दे चुके थे। वे एक दूसरे के पूरक रहे हैं। ठाकुर अमर सिंह के राजनीतिक उत्थान और उसके सहारे हुये उनके आर्थिक उत्थान में यादव जाति के समर्थन से नेता बने मुलायम सिंह यादव का समुचित योग दान रहा था। दूसरी ओर राजनीति में अर्थजगत के महत्व को उन्होंने ही पहलवान मुलायम सिंह को समझाया था। इस दौरान वे दो जिस्म एक जान थे। उनके ब्रेकअप प्रमाण तो उनके निम्नांकित बयानों से ही मिलता रहा था जिनका ना तो उन्होंने कभी खण्डन किया और ना ही ये कहा था कि ये प्रैस ने तोड़ मरोड़ कर छाप दिये हैं-\n-मुम्बई। अमर सिंह ने कहा कि सपा का अर्थ मुलायम सिंह और उनका परिवार है और कुछ नहीं।[अगस्त 2010]\n-इलाहाबाद। समाजवादी पार्टी के पूर्व महा सचिव अमर सिंह ने रविवार को सपा प्रमुख मुलायम सिंह यादव पर अब तक का सबसे करारा हमला बोला है। अमर ने कहा है कि उनके जीने से ज्यादा जरूरी है मुलायम सिंह यादव का मरना। मुलायम सिंह ने मुसलमानों को हमेशा धोखा दिया है। [10 अगस्त 2010]\n-रायबरेली। सोनिया के संसदीय क्षेत्र रायबरेली में दंगल प्रतियोगिता के उद्घाटन में शामिल होने आये समाजवादी पार्टी के निष्कासित नेता अमर सिंह ने कांग्रेस अध्यक्ष सोनिया गान्धी और प्रधानमंत्री मनमोहन सिंह की जम कर तारीफ की साथ ही सोनिया गान्धी को अच्छे व्यक्तित्व वाली दुनिया की सबसे बेहतर नेता भी बताया। [1 सितम्बर 2010]\nलखनउ। अमर सिंह ने यहाँ आयोजित “ देश के मौजूदा हालात और मुसलमान” विषय पर आयोजित कार्यक्रम में कहा कि चौदह साल तक जिनकी जबान को कुरान की आयत और गीता का श्लोक समझा उन्हीं ने हमें रुसवा किया। मुलायम सिंह ने ही कल्याण सिंह को सपा में शामिल किया। व्यक्तिगत रूप से में कल्याण सिंह को मुलायम सिंह से बेहतर व्यक्ति मानता हूं क्योंकि वे साफ बात करते हैं और अपने कार्यों को स्वीकार करते हैं। कभी हमारे बगलगीर रहे मुलायम वर्ष 2003 में जनादेश की वजह से नहीं बल्कि मेरी कलाकारी से उत्तर प्रदेश के मुख्यमंत्री बने रह सके थे। राज बब्बर को समाजवादी पार्टी में लाने और विश्व हिन्दू परिषद के वरिष्ठ विष्णु हरि डाल्मियाँ के बेटे संजय डाल्मियाँ को पार्टी का कोषाध्यक्ष और सांसद बनाने वाले मुलायम सिंह ही हैं। [19 अक्टूबर 2010]\nनई दिल्ली। मुलायम सिंह मेरे घर पर कब्जा किये हुये हैं और खाली नहीं कर रहे हैं। महारानी बाग का यह घर मैंने ही मुलायम सिंह को दिया था जिसका किरायानामा राम गोपाल के नाम से बना हुआ है जो मुलायम सिंह के निकट के रिश्तेदार हैं [नवम्बर 2010]\nकभी सोनिया गान्धी को प्रधानमंत्री न बनने देने के लिए विदेशी मूल का मुद्दा उछालने वाले अमर सिंह उस समय प्रति दिन मुलायम सिंह को कोसते रहते हैं। ऐसा कोई दिन नहीं जाता जब वे मुलायम सिंह और उनके रिश्तेदारों, भाई भतीजों के खिलाफ असंसदीय भाषा में कुछ न कुछ नहीं कहते रहे हों। अपने एक बयान में उन्होंने कहा था “आजम खान यह समझ लें कि अगर मैंने मुँह खोल दिया तो मुलायम सिंह यादव मुश्किल में पड़ जायेंगे, उनको जेल जाना पड़ सकता है, जो आजम खान मुझे दलाल कह रहे हैं, पहले वे जरा यह बताएं कि मैंने उन्हें क्या क्या दिया है। मुझे सप्लायर कहने वाले समाजवादी पार्टी के अन्य नेता भी आगे आकर बताएं कि मैंने उन्हें या मुलायम सिंह को क्या सप्लाई किया है,”।\nइतना सब कुछ कह लेने के बाद उन्होंने और क्या छुपा लिया, और क्या छुपाना चाहते थे? यह राजनीतिज्ञों की भाषा नहीं अपितु ब्लेकमेलरों की भाषा थी। पता नहीं कि वे सार्वजनिक रूप से अपने पूर्व मित्र जिन मुलायम सिंह यादव के मरने तक की कामना करते थे उन्हें जेल जाने से वे क्यों बचाना चाहते रहे? कहीं ऐसा तो नहीं कि ऐसी कोई बात कहने पर वे खुद किसी अधिक बड़े मामले में सम्मलित हों और उसी से बचने के लिए वे गोलमाल भाषा में धमकी देते रहे हों।\nजनाधार विहीन नेता हमारे लोकतंत्र के लिए एक बड़े तमाशे की तरह हैं जो जनता को निरी मूर्ख और स्मृतिहीन मानते हैं। ऐसे लोग ही लोकतंत्र को जोड़तोड़ और जनसमर्थन को कारपोरेट घरानों के यहाँ गिरवी रखवाने का काम करते रहते हैं। लायजिनिंग का जो काम नीरा राडिया राजनीति में आये बिना करती रहीं वही काम कुछ लोग राज्यसभा की सदस्यता हथिया कर उससे मिली विशिष्ट स्तिथि का दुरुपयोग करते हुये करते रहे हैं।\nअमर और आज़म दोनों एक साथ नहीं रह सकते। आज़म जनाधार वाले नेता हैं और अमर जोड़तोड़ वाले नेता है। दोनों में से किसी का भी विरोध मुलायम को मँहगा पड़ने वाला है।\nप्रस्तुतकर्ता वीरेन्द्र जैन पर 7:22:00 pm कोई टिप्पणी नहीं:\nलेबल: अमर सिंह, आज़म खान, मुलायम सिंह, राजनीति, समाजवादी पार्टी\nरविवार, नवंबर 22, 2015\nबिहार में पराजय, मोदी के मुखौटे का रंग उतरना है\nबिहार विधानसभा के चुनाव अभियान के दौरान भाजपा अध्यक्ष अमित शाह ने यह कह कर बिहार की जनता को डराया था कि अगर भूल से भी भाजपा बिहार में हार गयी तो पाकिस्तान में पटाखे फूटेंगे। उनका यह चुनावी जुमला बताता है कि बिहार में जीत का उनके लिए क्या महत्व था, जिसे प्राप्त करने के लिए वे जनता की देशभक्ति की भावना को भड़काने के लिए भय का एक नकली वातावरण बनाने के लिए तैयार थे। यह तब था जब मोदी-शाह युग्म ने मोदी के प्रधानमंत्री के रूप में शपथ ग्रहण समारोह में पहली बार पाकिस्तान समेत सभी पड़ोसी देशों के राष्ट्राध्यक्षों को आमंत्रित किया था। वे अभी भी अंतर्र्राष्ट्रीय समारोहों में अपनी समस्याओं को बातचीत के आधार पर सुलझाने के नेहरूयुग के जुमले दुहराते रहते हैं। यह बात अलग है कि नेहरू की इस नीति की सबसे अधिक आलोचना जनसंघ ही करती रही थी। भाजपा का यही दुहरापन उनकी हर बात में रहता है। उन्होंने भाजपा को देश और राष्ट्रभक्ति का पर्याय प्रचारित करना चाहा है, जबकि उनके कर्मों के परिणाम सर्वाधिक देश विरोधी हैं ।\nराजनीतिक पंडित कहते हैं और सही ही कहते हैं कि देश पर शासन करने के लिए उत्तर प्रदेश और बिहार को जीतना जरूरी होता है। पिछले लोकसभा चुनाव में मोदी की सफलता के पीछे इन प्रदेशों में काँग्रेस विरोधी लहर होने व चुनाव को काँग्रेस बनाम भाजपा में बदल देने की नीति काम आ गयी थी। पर काठ की हांडी बार बार नहीं चढती है। वे अभी तक किसी आरोपी काँग्रेसी नेता के खिलाफ कोई कार्यवाही नहीं कर सके हैं।\nबिहार चुनाव में उनकी पराजय का कथानक तो बहुत पहले ही प्रारम्भ हो गया था। बिहार में कुछ मुस्लिम बाहुबलियों के अपराधी माफिया गिरोहों और उसी तरह के हिन्दू बाहुबलियों और माफिया गिरोहों के बीच टकराव तो चलता रहा है किंतु यह टकराव साम्प्रदायिक आधार पर नहीं रहा। इसका एक कारण हिन्दुओं में जातिवादी टकराव का तेज होना भी है। भयंकर आर्थिक असमानता वाले समाज में गरीब वर्ग दोनों ही तरह के अपराधी गिरोहों से प्रभावित व प्रताड़ित रहा है। बिहार में भाजपा की उपस्थिति गुजरात, महाराष्ट्र और उत्तर प्रदेश से भिन्न रही है क्योंकि यहाँ उसका प्रसार गैर काँग्रेसवाद वाले समाजवादी धड़े के गले लग कर उसे हड़पते जाने से हुआ है। भारतीय इतिहास में अंग्रेजों की चला चली के समय को छोड़ कर कहीं धार्मिक आधार पर समाज में तनाव की कथाएं नहीं मिलतीं। जबकि पहले धार्मिक़ आधार पर हिन्दुओं और बौद्धों के बीच बहुत हिंसक संघर्ष हुये जिनमें लाखों लोग मर गये। देश में राजनीतिक लाभ उठाने के लिए साम्प्रदायिकता पैदा की जाती है क्योंकि वह स्वभाव में विद्यमान नहीं है। लोकतांत्रिक व्यवस्था में दूसरे प्रत्याशियों से अधिक मत प्राप्त कर लेने वाले को शासन का अधिकार मिल जाता है इसलिए साम्प्रदायिकता का चुनावी लाभ हमेशा बहुसंख्यक वर्ग को मिलता है। यही कारण है कि बहुसंख्यक वर्ग इसे पैदा करने के लिए झूठ फैलाते हैं, गलत इतिहास गढवाते हैं, व नफरत के संस्थान चलाते हैं।\nबिहार में भाजपा को संविद सरकारों के दौरान प्रवेश का मौका मिला और उसने अपनी कूटनीति व खेलकूद के नाम पर बनाये गये संगठन के सहारे दूसरे दलों को हड़पने का दुष्चक्र चला कर अपना विस्तार तो किया किंतु वे कभी भी स्वतंत्र रूप से अपनी सरकार नहीं बना सके। पिछली लोकसभा के चुनाव परिणाम देख कर उन्हें लगने लगा था कि शायद पहली बार यह सम्भव हो जाये।\nमोदी पार्टी की पराजय में एक कारण तो यह था कि उक्त चुनाव न तो काँग्रेस के खिलाफ था न ही लालू प्रसाद के खिलाफ था अपितु यह नितीश कुमार के समक्ष लड़ा गया था, जिनके ऊपर कोई गम्भीर आरोप नहीं थे और छवि खराब करने वाला अस्त्र नहीं चल पाया। दूसरे भाजपा स्वयं भी उन्हीं के साथ लम्बे समय तक सहयोगी रही थी। नितीश की छवि स्वच्छ, व कर्मठ प्रशासक की रही जिन्होंने लोकसभा में पार्टी की पराजय की जिम्मेवारी लेते हुए स्वैच्छिक त्यागपत्र दे दिया था और एक महादलित को मुख्यमंत्री बना कर सत्ता मोह के ऊपर सिद्धांतवादिता की मिसाल पेश की। इसके विपरीत किसी भी कीमत पर पद से जुड़ने के लिए लालायित भाजपा ने बागी मांझी को समर्थन देने का फैसला किया जो उल्टा पड़ा। दूसरी ओर वे जिस आधार पर मांझी का समर्थन कर रहे थे उसी आधार के विरुद्ध उनका मूल सवर्ण वोट बैंक है। इसी के समानांतर भाजपा जैसी सवर्ण समर्थन वाली पार्टी के साथ गलबहियां करके माँझी ने अपने दलित नेता होने का नैतिक अधिकार ही खो दिया था, व आंकड़ागत नासमझी का ही परिचय दिया था। टीवी चैनलों पर उनके साक्षात्कार उनसे सहानिभूति को घटा ही रहे थे। भाजपा ने न तो उन्हें उचित सीटें ही दी थीं और न ही मुख्यमंत्री बनाने की घोषणा ही की थी। यही कारण रहा को उनको दी गयी सीटों पर पराजय देखने को मिली। अब उनका कोई राजनीतिक भविष्य शेष नहीं रह गया है।\nमाँझी, पासवान और उपेन्द्र कुशवाहा, अपने पदों के कारण अपने उम्मीदवारों के लिए तो कुछ हद तक जातिवादी वोट ले सके किंतु उन वोटों को अपने गठबन्धन की दूसरी पार्टियों को ट्रांसफर कराने में समर्थ नहीं हो सके। जिस आधार पर जातिवादी दलों का गठन होता है उसके कारण वे उन मतों को सवर्ण समर्थन वाले दलों तक ट्रांसफर कराने में वैसे भी सफल नहीं हो सकते हैं, जब तक कि किसी जातिभाई को मुख्यमंत्री पद प्रत्याशी न घोषित कर के चुनाव न लड़ा जा रहा हो। मायावती इसीलिए बिना किसी समझौते के चुनाव लड़ती हैं। इतने अधिक दलित व पिछड़े दलों के साथ चुनावी समझौते के लिए मजबूर होकर भाजपा का सवर्ण अपराधबोध खुद भी प्रकट हो रहा था। दूसरी ओर सवर्ण समर्थन कभी भी किसी दलित या पिछड़े को मुख्यमंत्री बनते नहीं देख सकता। यही विसंगति रही कि भजपा को इकतरफा समर्थन ही मिला। चुनावों के दौरान ही भाजपा को नरेन्द्र मोदी की जाति का उल्लेख करना पड़ा। किसी राष्ट्रीय पार्टी द्वारा अपने प्रधानमंत्री की जाति का खुले आम किये गये उल्लेख का यह दुर्लभ उदाहरण है, और पद की गरिमा के प्रतिकूल है।\nओवैसी द्वारा पहले सभी चुनाव क्षेत्रों में प्रत्याशी लड़ाने की घोषिणा की गयी थी जिससे यह संकेत गया था कि वे भाजपा के पक्ष में सौदेबाजी कर के यह सब कर रहे हैं। उनके इस फैसले का भाजपा के क्षेत्रों में जिस तरह से स्वागत हुआ उससे मुस्लिम वोट शंकित हो गया । अचानक ओवैसी ने प्लान बदलते हुए कुल छह स्थानों से उम्मीदवार उतारे जिससे मुस्लिम मत एकजुट हो कर महागठबन्धन के पक्ष में गये।\nमोदी की ताबड़तोड़ सभायें व स्थानीय नेताओं को विश्वास में लिये बिना बाहरी लोगों के सहारे पूरा चुनाव अभियान चलाने से उनके डिगे हुये हौसले के संकेत गये। कीर्त आज़ाद, शत्रुघ्न सिन्हा, आर के सिंह, राम जेठमलानी, गोबिन्दाचार्य, अरुण शौरी, के बयानों से संकेत गया कि लोकसभा में संख्या बल के अलावा भाजपा में सब कुछ सामान्य नहीं है। भगवाभेषधारी हिन्दुत्ववादी नेताओं के कुटिल और उत्तेजक बयानों से कभी तो लगा कि यह योजनाबद्ध है, और कभी लगा कि ये सब नियंत्रण से बाहर हैं व आगे भी यही सब चलने वाला है।\nदादरी की हिंसा और उसमें भाजपा के लोगों की सम्बद्धता के आरोपों के बाद उनके किये गये बचावों के साथ साथ चुनाव में गाय का स्तेमाल इस आरोप की पुष्टि कर गया कि ये चुनाव जीतने के लिए किसी भी स्तर तक गिरने को तैयार हो सकते हैं। श्री आर के सिंह ने तो खुले आम कहा कि इन्होंने दो करोड़ रुपये लेकर कई अपराधियों को टिकिट बेचा। इसके विपरीत जिसे जंगलराज बताया जा रहा था उसमें कई चरण के चुनावों के दौरान न कोई बूथ कैप्चरिंग हुयी न कोई हिंसा व दबाव डालने की घटना सामने आयी। इसके उलट कुछ उन लोगों को वोट डालने का अवसर मिला जिनको पिछले साठ सालों में वोट नहीं डालने दिया गया था। राम जेठमलानी जैसे वरिष्ठतम वकील ने कहा कि मोदी ने देश को धोखा दिया है और मैं बिहार में उनके विरुद्ध काम करूंगा। शत्रुघ्न सिन्हा ने तो भाजपा में रहते हुए भी विरोधियों जैसी भूमिका निभायी और प्रचार का अवसर न देने का आरोप भी लगाते रहे। चुनाव के बाद वरिष्ठ सांसद भोला सिंह ने तो स्थानीय नेतृत्व को प्रचार अभियान से दूर रखने को गम्भीरता से लेते हुए पार्टी में आंतरिक लोकतंत्र का अभाव बताया। आवश्यक वस्तुओं की जमाखोरी के कारण मँहगाई, कालेधन के बारे में किये गये वादे को पूरा न करना और चुनावी जुमला बताना प्रमाण बन गया कि इनके चुनावी वादों पर भरोसा नहीं किया जा सकता। जल्दबाजी में भूमि अधिग्रहण विधेयक लाना और उसे पास न करा पाना, राज्यसभा में अवरोध का हल न निकाल पाना, आदि से मोदी की पिछली गढी हुयी छवि खंडित हो चुकी है, और काँग्रेस से उपजी निराशा में जो काम आ गयी थी उसका मुलम्मा उतर चुका है। सारी नकारात्मकता मोदी-शाह के खिलाफ ही गयी।\nभाजपा के पास कुल आठ-नौ प्रतिशत स्थायी मत हैं और इनमें वृद्धि के लिए हर चुनाव में नये नये झूठ गढने पड़ते हैं, नये हथकण्डे अपनाने पड़ते हैं। उनका लक्ष्य मुख्य रूप से कम राजनीतिक चेतना वाला वर्ग रहता है जिसे वे किराये के मीडिया के सहारे झूठ फैला कर साधते हैं। किंतु सूचना माध्यमों की विविधता के कारण सच की किरणें कहीं न कहीं से फूट ही पड़ती हैं। जब ये पार्टी के अन्दर से निकलती हैं तो अधिक रोशनी करती हैं।\nबिहार की पराजय केवल एक विधानसभा चुनाव की पराजय नहीं है अपितु उनकी गाड़ी के उस इंजन का ही खराब हो जाना है, जो उन्हें इतनी दूर लाकर बीच रास्ते में अटक गया है और ड्राइवर ने शेष सारे साधनों को नष्ट करवा दिया था।\nप्रस्तुतकर्ता वीरेन्द्र जैन पर 4:24:00 pm कोई टिप्पणी नहीं:\nलेबल: अमित शाह, बिहार चुनाव, भाजपा, मोदी, राजनेति\nबुधवार, नवंबर 04, 2015\nभाजपा में निरंतर कमजोर होता आंतरिक लोकतंत्र\nस्वतंत्रता के बाद बनी पहली सरकार में स्वतंत्रता के नायकों का नेतृत्व स्वाभाविक होता है। एक शांतिपूर्वक चले अहिंसक आन्दोलन द्वारा हमारे देश को मिली आज़ादी के बाद स्थापित लोकतंत्र में पहले आम चुनावों के समय लोकतांत्रिक चेतना अपनी शैशव अवस्था में थी और आज़ादी के लिए लड़े नेता ही पहली पसन्द हो सकते थे, इसलिए वैज्ञानिक दृष्टिकोण और सेक्युलर मूल्यों वाले श्री जवाहरलाल नेहरू देश के प्रिय नेता बने थे और आजीवन चुनौती विहीन प्रधानमंत्री पद पर रहे। चुनाव का अवसर उनके निधन के बाद आया जब श्री मोरारजी देसाई ने पहले लाल बहादुर शास्त्री और बाद में इन्दिरा गाँधी को चुने जाते समय अपनी दावेदारी भी आगे की थी। श्रीमती गाँधी के चुनाव के समय तो मतदान तक हुआ। उस समय तक काँग्रेस में लोकतंत्र था बाद में श्रीमती गाँधी को लगा कि काँग्रेस और देश अभी लोकतंत्र के लिए परिपक्व नहीं हुये हैं इसलिए उन्होंने पार्टी और देश दोनों को ही लोकप्रिय एकल शासन [ओटोक्रेसी] पर लगे लोकतंत्र के मुखौटे में बदल दिया। बाद में यही भारतीय राजनीति का मानक बन गया| इसमें बदलाव के विचार को रोकने के लिए इमरजैंसी का सहारा लेना पड़ा। 1977 में लोकतंत्र को पुनर्स्थापित करने के प्रयास हुये किंतु वे दो साल में ही असफल हो गये व श्रीमती गाँधी को पुनः सत्ता सौंपी गयी जिससे उनकी बनायी व्यवस्था को और बल मिला। बाद में भी संवैधानिक लोकतंत्र लाने के प्रयोग 1989, 1995, व 1996 में हुए पर विभिन्न कारणों से असफल होते गये। धीरे धीरे सभी पार्टियों में लोकतंत्र सिमिटता गया और एक नेता केन्द्रित व्यवस्था उभरती गयी। आज कम्युनिष्ट पार्टियों को छोड़ कर सभी पर्टियां व्यक्ति केन्द्रित पार्टियां हो गयी हैं। डीएमके [करुणानिधि] एआईडीएमके[जयललिता] बीजू जनता दल [नवीन पटनायक] तेलगुदेशम [चन्द्र बाबू नाइडू] एआईएमएम [ओवैसी] टीसीआर[ आर सी राव] तृणमूल काँग्रेस[ममता बनर्ज्री] शिव सेना[उद्धव ठाकरे] एमएनएस [राज ठाकरे] राजद [लालू प्रसाद] जेडी-यू [नितीश कुमार] लोकदल [चौटाला] समाजवादी पार्टी [मुलायम सिंह] बहुजन समाज पार्टी[ मायावती] एनसीपी[शरद पवार] आमआदमी पार्टी [केजरीवाल], अकाली दल [बादल] नैशनल काँफ्रेंस[ फारुख अब्दुल्ला] आदि। इन सभी दलों में वंशवाद है या आगे उसका उभरना स्वाभाविक है।\nसंघ के नियंत्रण में चलने वाली भाजपा ने पहले काँग्रेस की नकल करते हुए श्री अटल बिहारी वाजपेयी को श्रीमती गाँधी की तरह स्थापित किया और छह वर्ष तक सरकार चलायी पर व्यवस्था वही रही। 2004 में सत्ताच्युत होने के बाद वे सोनिया गाँधी की काँग्रेस की तरह होते गये व 2014 आते आते पार्टी में लोकतंत्र को पूरी तरह समाप्त करके पार्टी नरेन्द्र मोदी के नाम कर दी। नैतिक मानदण्डों पर खरे न उतरने के बाद भी उनके चुनावी प्रबन्धन ने उन्हें सत्तारूढ कर दिया व एक भिन्न नाम से पार्टी अध्यक्ष पद पर भी उन्होंने अधिकार जमा लिया। इस समय अध्यक्ष पद पर बैठे श्री अमित शाह मोदी की इच्छाओं का पालन करने वाली मशीन से अधिक नहीं हैं। वरिष्ठ नेताओं को इस तरह से एक ओर धकेला गया कि यशवंत सिन्हा को कहना पड़ा कि 75 पार के नेताओं को ब्रेन डैड मान लिया गया है।\nकभी भाजपा अपने आप को एक भिन्न तरह की पार्टी बतलाती थी, भले ही वह संघ के इशारों पर नाचने वाली कठपुतली से अधिक कुछ न हो। नरेन्द्र मोदी ने भी भले ही संघ के आदेशों/आदर्शों के अनुसार ही गुजरात में सब कुछ किया हो किंतु 2013 आते आते वे संघ से अपनी मर्जी के अनुसार आदेश निकलवाने लगे। उल्लेखनीय है कि 2002 में गुजरात में जो कुछ भी हुआ उस पर गुजरात सरकार की भूमिका के बारे में बहुत कुछ कहा जा चुका है। उस नरसंहार पर अटल बिहारी वाजपेयी ने तो प्रधानमंत्री पद की लाज रखते हुए राजधर्म का पालन करने जैसे गोलमोल बयान दिये किंतु संघ ने कभी आलोचना नहीं की अपितु हमेशा मोदी सरकार के कारनामों का बचाव किया। बाद में वाजपेयी सरकार के मंत्रियों समेत घूस लेते कैमरे के सामने पकड़े गये पार्टी अध्यक्ष के बारे में संघ ने कोई प्रतिकूल टिप्पणी नहीं की। अभी भी सरकार को अपने दरबार में हाजिरी लगवाने वाले संघ ने मोदी सरकार की प्रशंसा तो की किंतु मध्य प्रदेश, राजस्थान, छत्तीसगढ आदि की सरकारों द्वारा लगभग पुष्ट भ्रष्टाचार के प्रकरणों पर बोलने की जरूरत नहीं समझी। यह वृत्ति प्रकट करती है कि वे नई भाजपा के सलाहकार नहीं अपितु चौकीदार हैं, भागीदार हैं। आज भाजपा का मूल आधार सरकार से लाभ लेने वाले या भविष्य में लेने की उम्मीद रखने वाले ठेकेदार, सप्लायरनुमा लोग है। न वहाँ पार्टी के केन्द्र में विचार है, न विचारधारा, न विचारवान लोग। यही कारण है कि मोदी की भजनमंडली द्वारा जो पंक्ति उठायी जाती है उसे ही सब दुहराने लगते हैं। कभी कभी सम्पन्नता के कारण निर्भय हो चुके लोगों द्वारा कोई बात उठायी जाती है तो उसकी हालत वैसी ही हो जाती है जैसी कि भीड़ में नारा उठाने वाले की तब हो जाती है जब उसके नारे का कोई उत्तर नहीं आता। राम जेठमलानी, यशवंत सिन्हा, शत्रुघ्न सिन्हा, आर के सिंह, गोबिन्दाचार्य भले ही देश में महत्वपूर्ण हों किंतु उनकी आवाज में आवाज मिलाने की हिम्मत नई भाजपा के किसी व्यक्ति में नहीं है। अडवाणी, मुरली मनोहर जोशी, शांताकुमार, आदि भूल चुके हैं कि पार्टी में कभी उनका अनुशरण करने वाले लोग भी हजारों की संख्या में थे। मोदी को प्रधानमंत्री पद प्रत्याशी बनाये जाने पर जब अडवाणी और सुषमा स्वराज बिना भाषण दिये मुम्बई अधिवेशन से लौट आयीं, या जब अडवाणीजी ने त्यागपत्र की पेशकश की तब भले ही पार्टी के लोग हतप्रभ रह गये हों किंतु उनका साथ देने का साहस किसी ने नहीं दिखाया। पूरी पार्टी चढते सूरज को सलाम करने वालों की पार्टी हो चुकी है। चुनावी प्रबन्धक अमित शाह को गरिमापूर्ण अध्यक्ष पद पर बैठाने की इच्छा रखने वाला, नरेन्द्र मोदी के अलावा न तब कोई और था न अब कोई और है। यही कारण रहा कि दिल्ली विधानसभा चुनाव हार जाने पर भी किसी ने चूँ तक नहीं की। जो पार्टी चुनावी प्रबन्धन पर शेष सारे वांछनीय गुणों को तिलांजलि देने को तैयार हो चुकी हो और चापलूसों, चाटुकारों, ठेकेदारों, सप्लायरों सत्तासुख लोलुपों की भीड़ में बदल चुकी हो वहाँ असहमति की आवाज़ नहीं सुनी जा सकती। भाजपा में आंतरिक लोकतंत्र की सम्भावनाएं समाप्त हो चुकी हैं इसलिए अडवाणी जी का अनुमान गलत नहीं है कि सरकार पर आने वाले किसी भी संकट से सुरक्षा का उपाय इमरजैंसी जैसी कोई व्यवस्था ही कर सकती है। साहित्यकारों, कलाकारों, बुद्धिजीवियों ने ध्यानाकर्षण के लिए सम्मान वापिसी का जो तरीका अपनाया है उसके विरोध में अरुण जैटली जैसे लोगों द्वारा उनके व्यक्तित्वों पर कुतर्कों से किया गया कुत्सित हमला, हताशा के संकेत देती है। देश केवल व्यापार के मामले में ही ग्लोबल नहीं होते अपितु उनकी कार्यप्रणाली का मूल्यांकन भी ग्लोबल मापदण्डों पर होता है, व उसका दूरगामी प्रभाव भी होता है। मोदी सरकार का रिपोर्ट कार्ड दुनिया की निगाह में ठीक नहीं चल रहा। सुधार की शुरुआत उन्हें अन्दर से ही करना पड़ेगी।\nप्रस्तुतकर्ता वीरेन्द्र जैन पर 5:03:00 pm कोई टिप्पणी नहीं:\nलेबल: आंतरिक लोकतंत्र, नई इमरजैंसी, भाजपा, राजनीति\nअडवाणी जी के नाम खुला खत\nअभिवादन, और उम्मीद कि आप सदा की तरह स्वस्थ होंगे।\nपत्र प्रारम्भ करने से पहले एक लतीफा।\nएक अध्यापक ने कक्षा में आकर छात्रों से कहा कि एक सवाल का उत्तर बताओ। ‘ दिल्ली से मुम्बई की ओर एक जहाज पाँच सौ किलोमीटर प्रति घंटा की गति से उड़ता है तो मेरी उम्र क्या है?’ यह सवाल सुन कर सारे छात्र हक्के बक्के रह गये किंतु पीछे बैठने वाले कक्षा के सबसे शैतान छात्र ने हाथ खड़ा कर दिया। वह इकलौता था इसलिए अध्यापक ने उसे उत्तर बताने की अनुमति दी। उसने उत्तर में कहा कि ‘सर आपकी उम्र चालीस साल है’। उत्तर सुन कर अध्यापक गदगद हो गये और उसकी पीठ ठोकते हुए बोले, शाबाश, तुम इस कक्षा के सबसे समझदार लड़के हो, अब तुम इन मूर्खों को बताओ कि तुमने कैसे हिसाब लगाया और सही उत्तर तक पहुँचे।\nछात्र गम्भीरतापूर्वक बोला- सर, मेरा एक भाई है, जो आधा पागल है और उसकी उम्र बीस साल है।\nयह लतीफा आप पर लागू नहीं होता क्योंकि आप भारतीय राजनीति के सबसे वरिष्ठ, समझदार और चतुर राजनेता हो किंतु अगर किसी अन्य व्यक्ति ने वह बयान दिया होता जो आपने आगरा में एक पुस्तक के लोकार्पण समारोह के दौरान दिया, जिसमें आपने कहा कि ‘दादरी कांड पर यदि मैं कुछ बोलूंगा तो अटलजी नाराज हो जायेंगे’ तो उस पर यह अवश्य लागू हो जाता।\nदेश के वरिष्ठ नेता अटल बिहारी वाजपेयी उम्र और स्वास्थ की उस अवस्था में हैं जब व्यक्ति नाराज होना भूल जाता है, यह बात आप अच्छी तरह से जानते हैं। ऐसी दशा में आप जैसे वरिष्ठ और सुलझे हुए व्यक्ति का उपरोक्त बयान हमें उस दशा में छोड़ देता है जो दशा हिन्दी के सामान्य पाठक की किसी बहु-पुरस्कृत कवि की नईकविता पढने के बाद होती है, जिसमें वह मानता तो है कि कविता उसे समझ में नहीं आयी किंतु वह दोष कवि की रचना प्रक्रिया को देने की जगह खुद की नासमझी को ही देता है।\nआदरणीय, आप चाहते तो ‘नो कमेंट’ कह कर भी काम चला सकते थे, किंतु आपने वैसा नहीं किया। आप चाहते तो दादरी के हत्यारों को बेकसूर बता सकते थे, महेश शर्मा की तरह इसे दुर्घटना बता सकते थे व सत्तरह साल की लड़की को हाथ न लगाने के महान त्याग का बखान कर सकते थे, पर आपने वैसा भी नहीं किया। दूसरी ओर आपने खानपान के नाम पर मुसलमान परिवार को हमले का लक्ष्य बनाने की भावना की निन्दा भी नहीं की, उसमें कोई राजनीति भी नहीं देखी। आपने कहा कि ‘सरकार काम कर रही है। लेकिन आगे और बहुत कुछ करना होगा’। इस वाक्य में भी समर्थन और विरोध दोनों ही निहित हैं। परिणाम भी ऐसा ही निकला है जिसमें समर्थकों ने समर्थन तलाश लिया और विरोधियों ने विरोध के संकेत पा लिये। पहले भी आपके बयान इतने बहुअर्थी हुआ करते थे कि आपको बयान बदलने या उसे तोड़ मोड़ कर पेश करने वाला बताने की अधिक जरूरत नहीं पड़ी।\nपिछले दिनों वरिष्ठ नेता यशवंत सिन्हा ने कहा था कि वर्तमान सरकार ने अपने पचहत्तर पार नेताओं को ब्रेन डैड मान लिया है। उनका आशय था कि अनुभवी स्वस्थ नेताओं का उनके कद के अनुरूप कोई सदुपयोग नहीं किया जा रहा है। जाहिर है कि इनमें वे स्वयं अपनी और विशेष रूप से आप, शांता कुमार और मुरली मनोहर जोशी की ओर इंगित करते महसूस हो रहे थे। उनके इस स्पष्ट बयान के बाद भी पार्टी में कोई हलचल नहीं हुयी। इस जैसे अन्य कई बयान भी सूखी रेत में गिरे पनी की तरह सोख लिये गये। सवाल यह है कि क्या भाजपा अब जीवंत लोगों का समूह है या केवल मृतक समान लोगों की भीड़ भर होकर रह गयी है। आप पार्टी के सबसे वरिष्ठ, सबसे अनुभवी, सबसे चतुर, राजनेता थे जो कई बार राष्ट्रीय अध्यक्ष रहे, पार्टी निर्माण की सबसे प्रमुख योजनाओं के वास्तुकार रहे, संवैधानिक पदों पर रहे तथा उपप्रधानमंत्री के रूप में काम करते हुए परोक्ष में प्रधानमंत्री रहे। पार्टी में आपके प्रशंसक भी समुचित रहे। फिर ऐसा क्या हो गया था कि जब मोदी को प्रधानमंत्री पद प्रत्याशी के रूप में मनोनीत करने के खिलाफ आपने त्यागपत्र दिया तो आपके साथ बहुत सारे लोग खड़े नहीं हुये जबकि शांता कुमार और शिवराज सिंह चौहान जैसे बहुत सारे लोग मोदी को उस पद पर नहीं देखना चाहते थे। कहने का अर्थ यह है कि पार्टी जिस लोकतांत्रिक स्वरूप का दावा करती थी वह कहीं नजर नहीं आया। तय था कि प्रधानमंत्री पद प्रत्याशी का चुनाव अगर लोकतांत्रिक तरीके से हुआ होता तो आपका पलड़ा भारी रहा होता भले ही चुनाव परिणाम कुछ भिन्न आते। संजय जोशी को बाहर करने के मामले में भी कहीं लोकतंत्र नजर नहीं आया। सच्चा लोकतंत्र तब ही होता है जब फैसला बहुमत का माना जाये किंतु उस फैसले की आशंका से अल्पमत खुद ही अपनी आवाज दबा देने को मजबूर न हो। चिंता की बात तो यह है कि भाजपा में आवाज उठना ही बन्द हो गयी है। इमरजैंसी के दौरान इन्दिरा गाँधी की चापलूसी करने इन्दिरा को इंडिया बतलाने या संजय गाँधी के जूते उठाने वालों की सबसे कटु निन्दा भाजपा के नेता ही करते रहे हैं। काश आपने मध्य प्रदेश के वर्तमान पार्टी अध्यक्ष द्वारा मोदी और शिवराज को भगवान व देवता बताये जाने वाले भाषण सुने हों। जब राम जेठमलानी, शांता कुमार, आर के सिंह, या शत्रुघ्न सिन्हा कोई अलग बात कहते हैं तो सबके मुँह में दही जम जाता है। उन बयानों पर कोई तर्क वितर्क नहीं होता। अमित शाह जैसे व्यक्ति को पार्टी के राष्ट्रीय अध्यक्ष के रूप में बिना चूं चपड़ के सह लिया जाता है। आखिर ऐसा क्या डर है कि आप जैसा वरिष्ठ नेता भी अपनी बात को घुमा फिरा कर कहे जिसका कोई स्पष्ट सन्देश नहीं जा रहा हो। क्या जीवन की लम्बाई इतनी कीमती है कि आदमी अपनी जुबान कटा कर और हाथ पैर बँधवा कर भी बना रहे। मुँह से गों गों की ऐसी आवाज निकाले जो किसी की समझ में ही नहीं आये। आप जैसे अनुभवी व्यक्ति को संकेत मिल रहे होंगे कि असंतोष कितना है किंतु वह अन्दर ही अन्दर खलबला रहा है। जार्ज आरवेल के ऎनिमल फार्म सोल्झेनित्सिन के वार्ड नम्बर नौ या ‘1984’ से भी बुरे हाल हैं।\nआदरणीय, इस आवाज को बाहर निकलने के लिए कुछ कीजिए बरना यह अन्दर ही अन्दर जहर बन जायेगी और यह जहर कब, कहाँ, कैसे फूटेगा यह कहा नहीं जा सकता।\nप्रस्तुतकर्ता वीरेन्द्र जैन पर 6:06:00 pm कोई टिप्पणी नहीं:\nलेबल: अडवाणी, पार्टी लोकतंत्र, भाजपा, राजनीति\nगुरुवार, अक्तूबर 01, 2015\nयह एक ‘अखलाक’ की नहीं अखलाक की हत्या है\nआम आदमी तो कभी भी कहीं भी मर सकता है, वह सड़क पर दुर्घटना में मर सकता है, भूकम्प में मर सकता है, वह मस्ज़िद में क्रेन गिरने से मर सकता है, मन्दिर में जल्दी दर्शन की भगदड़ में मर सकता है, केदारनाथ के तूफान में मर सकता है, किसी रथयात्रा या कुम्भ के शाही स्नान में कुचला जा सकता है। वह कांवड़ियों के रूप में ट्रक के नीचे आ सकता है, असली नकली आतंकियों के विस्फोटों का शिकार हो सकता है, वह ट्रेन दुर्घटना में मर सकता है या किसी फैक्ट्री में लगी आग या निर्माणाधीन इमारत के गिर जाने से मर सकता है| अगर आप आम आदमी हैं, तो आपकी मौत देश और समाज की अपूरणीय क्षति नहीं होती। वह चर्चा और सूचना माध्यमों की खबर भी नहीं बनती। उस आदमी की मौत तब ही चर्चा का विषय बनती है जब वह असमय और अस्वाभाविक हो। ऐसा इसलिए होता है कि मृत्यु को थोड़ी दूर मानने वाले समाज के दूसरे लोगों की कल्पना में उनकी अपनी मौत नाचने लगती है।\nनोएडा जिले के बसोहड़ा गाँव में अखलाख की हत्या देश की अपूर्णीय क्षति के रूप में नहीं देखी जायेगी, क्योंकि वह एक मामूली लोहार था। पर उसकी हत्या जिस समय, जिस तरह से, जिन कारणों से, की गयी वह देश देश को ऐसी क्षति पहुँचा सकती है जिसकी पूर्ति होने पर भी निशान सदा बना रहता है।\nपुराने लोग कहते थे कि झगड़े के मुख्य रूप से तीन कारण होते हैं, ज़र [धन], ज़ोरू और ज़मीन। ग्राम बसोहड़ा में घटी उपरोक्त तरह की घटनाओं में प्राथमिक रूप से तीनों कारण ही नज़र नहीं आते। यही कारण है कि ये अधिक चिंता का विषय हो जाता है। दुश्मन या बीमारी का पता हो तो उसे रोकने का प्रयास किया जा सकता है, सावधानी रखी जा सकती है, किंतु जब बीमारी और दुश्मन अमूर्त हो तो खतरा कभी भी हो सकता है। खेद का विषय है कि हम खतरों के प्रति लगातार लापरवाह बने हुए हैं। असमय मौतों की कथाएं मुआवजे के साथ ही समाप्त मान ली जाती हैं। न तो उनके कारणों की गहराई में जाया जाता है, और न ही ऐसे उपाय तलाशे जाते हैं ताकि ऐसी घटनाओं की पुनरावृत्ति न हो।\nअखलाक की हत्या की सच्ची या झूठी जिम्मेवारी किसी ने नहीं ली। पुलिस द्वारा गिरफ्तार प्रत्येक व्यक्ति हमेशा की तरह खुद को निर्दोष व घटनास्थल से अनुपस्थित बतला रहा है जो इस बात का संकेत है कि या तो यह हत्या किसी विचार से जुड़ी नहीं है या हत्यारे खुद भी उस विचार को सामने रखने का साहस नहीं रखते और किसी टुच्चे अपराधी की तरह अपना सीमित स्वार्थ हल करना चाहते थे। अपराधियों से मृतक का न तो कोई सम्पत्ति का विवाद था, न लेन देन का। उन्होंने न तो चोरी की और न ही बलात्कार के इरादे से आये थे। जब ये कुछ नहीं था तो इस घटना के पीछे जिन कारणों के संकेत मिलते हैं वो वही सबसे बड़ा खतरा हैं। सूचना माध्यमों के विस्तार, उनके डिजिटिलीकरण ने सन्देशों को क्षणों में विश्वव्यापी कर देने की क्षमता प्राप्त कर ली है। सूचना की इस शक्ति को अच्छे और बुरे दोनों तरह के लोग निशि-दिन हाथ में लिए घूमते हैं। यही कारण है कि साम्प्रदायिक ध्रुवीकरण से लाभान्वित होने वाले लोग चुनावों के दौरान एक दूर की जगह साम्प्रदायिकता फैला कर दूसरी जगह लाभ उठाने का प्रयास करने लगे हैं।\nखतरा यह है कि वे अपराधी देश की राजनीति की मुख्यधारा में आ गये हैं जो जर जोरू जमीन के लिए सत्त्ता पर अधिकार करना चाहते हैं, व किये हुए अधिकार को बढाना और बनाये रखना चाहते हैं। किंतु यही लोग देश के मिजाज को समझते हुए अपने मूल स्वरूप में सामने नहीं आना चाहते इसलिए मुखौटा ओढ कर अपने दोहरे चरित्र से वे अपने ही लोगों को धोखा दे रहे हैं और उन्हें साम्प्रदायिकता की आग में झौंक कर उस रास्ते पर धकेलने के लिए षड़यंत्र रचते रहते हैं जिस रास्ते पर देश के लोग चलना नहीं चाहते।\nजिस मुहल्ले में अखलाक रह्ता था वह हिन्दू बहुल मुहल्ला है और उस मुहल्ले में सबके बीच में बसे मुसलमानों के केवल दो घर थे। उनके वर्षों से वहाँ रहने पर न तो किसी को कोई परेशानी थी और न ही जमीन का कोई विवाद था। ईदुज्जहा के दिन मुसलमानों के यहाँ कुर्बानी की जो परम्परा है उसमें किसी भी पशु की कुर्बानी दी जा सकती है, इसलिए यह समझ में आने वाली बात नहीं है कि घने बसे हिन्दू बहुल मुहल्ले में रहने वाले मृतक के परिवार ने अपने घर में गाय की कुर्बानी दी होगी। यदि ऐसा होता तो कई दिन पहले से घर में गाय आ गयी होती या बाद में उसकी खाल, सींग, आदि बरामद हुआ होता। यदि यह काम घर से बाहर किया गया होता तो भी एक बड़े पशु का मांस उस छोटे से परिवार के उपयोग से बहुत अधिक होता, इसलिए इस तरह के काम में अन्य परिवार भी सम्मलित होने चाहिए थे। अगर ऐसा था तो हमला अखलाक पर ही क्यों हुआ। बसोहड़ा एक छोटे सा कस्बेनुमा गाँव है इस में भी इस कहानी को फैलाने के लिए व्हाट’स एप्प या लाउडस्पीकर जैसे पहचान छुपाने वाले माध्यमों का स्तेमाल यह बताता है कि अपराधी दूसरों को उत्तेजित कर अपनी पहचान छुपाये भी रखना चाहते थे।\nबिहार में चुनाव चल रहे हैं व उत्तर प्रदेश में अगले साल होने वाले हैं। गत लोकसभा चुनाव में इसी तरह मुज़फ्फरनगर में फैलायी गयी हिंसा का लाभ लेकर उत्तर प्रदेश में चुनावी राजनीति की स्थिति बदली जा चुकी है। बिहार चुनाव में बहुत सारे राजनेताओं का भविष्य दाँव पर लगा है। यही कारण है कि पड़ोसी राज्य झारखण्ड में मस्ज़िद के आगे कटा हुआ सुअर फेंका जा चुका है क्योंकि वहाँ पक्ष का शासन है। दिल्ली के चारों ओर राष्ट्रीय राजधानी क्षेत्र का जो विस्तार हुआ है तथा स्मार्ट सिटी के जो तरह तरह के शगूफे हवा में हैं उससे नगरों के चारों ओर ज़मीनों की लूट शुरू हो गयी है। बहुत सम्भव है कि किसी दूरगामी योजना के अंतर्गत अखलाक को उस मुहल्ले से उजाड़ कर उस गाँव के सारे मुसलमानों को एक तरफ करने के लिए यह योजना बनायी गयी हो। गौ हत्या के झूठे आरोप या लव ज़ेहाद व बहू-बेटी बचाओ जैसे नारे सामान्य लोगों को भी जल्दी से उत्तेजित करने के लिए काफी होते हैं। स्मरणीय है कि अप्रैल 2013 में भाजपा की राष्ट्रीय नेता उमा भारती ने मुज़फ्फरनगर में एक समारोह के दौरान कहा था कि अगर पूर्ण बहुमत की भाजपा सरकार बन गयी तो कागज पर बनी गाय के काटने पर भी प्रतिबन्ध लगा देंगे। गम्भीर बात यह भी है कि मंडल के समय में उभरे दलों को मुलायम ने अकेला छोड़ दिया है और मोहन भागवत के आरक्षण विरोधी बयान पर भी कोई प्रतिक्रिया नहीं दी है। अमर सिंह मुलायम और भाजपा दोनों के नेताओं से मिलते रहते हैं व आज़म खान भी चुप्पी साधे हुए हैं। ऐसे समय में ओवैसी की अति सक्रियता क्या गुल खिलायेगी? काँग्रेस सिपाहियों के बिना जरनलों की फौज़ है और मायवती के समर्थक दलितों के केवल वोटर बना कर छोड़ दिया गया है। वामपंथी अपने कोने जरूर सम्हाले हैं, पर मध्य में वे बयानों से अधिक कुछ नहीं कर पा रहे।\nकाश इस कठिन समय में भाजपा में सम्मलित हो गये पूर्व सैनिकों और पुलिस अधिकारियों में से कुछ लोग आर के सिंह की तरह सामने आकर शत्रुघ्न सिन्हा की तरह मुखर हो सकें। देश तभी बचेगा।\nप्रस्तुतकर्ता वीरेन्द्र जैन पर 5:26:00 pm कोई टिप्पणी नहीं:\nलेबल: अखलाक, बिहार चुनाव, राजनीति, साम्प्रदायिकता


Devar raped from bhabhi remained silent for one andahalf months due to threat rjsr - सगी भाभी से देवर ने किया बार-बार रेप, पीड़िता ने पति से बताई करतूत, दोनों पहुंचे थाने, FIR – News18 Hindi\nआरोपी ने घटना के बारे में किसी को बताने पर पीड़िता और उसके पति को जान से मारने की धमकी दी थी. इससे वह डर गई. (सांकेतिक तस्वीर)\nRape in Jaipur: जयपुर में एक युवक ने रिश्तों को शर्मसार करते हुये परिवार में साथ रह रही सगी भाभी से बार-बार रेप की वारदात को अंजाम दिया. पति को जान से मार देने की धमकी के चलते वह करीब डेढ़ माह तक चुप्पी साधे रही. लेकिन अंतत: उसका धैर्य जवाब दे गया और वह पुलिस के पास पहुंच गई.\nLast Updated : October 12, 2021, 14:43 IST\nजयपुर. जयपुर जिले में एक बार फिर रिश्तों को शर्मसार करने वाली खबर सामने आयी है. जिले के बगरू थाना इलाके में एक देवर ने रिश्तों को कलंकित करते हुए अपनी सगी भाभी से बार-बार रेप (Rape) की वारदात को अंजाम दिया. वारदात के बारे में मुंह खोलने पर पीड़िता और उसके पति को जान से मारने की धमकी भी दी. डर के मारे पीड़िता सबकुछ सहन करती रही. अंतत: उसका धैर्य जवाब दे गया तो उसने अब अपने पति को आपबीती बताई. उसके बाद पति और पत्नी दोनों ने पुलिस की शरण ली है. पुलिस ने पीड़िता की रिपोर्ट पर मामला दर्ज कर लिया है. वह पूरे मामले की जांच में जुटी है.\nपुलिस के अनुसार पीड़िता ने अपनी रिपोर्ट में बताया कि वह अपने ससुराल पक्ष के साथ बगरू में किराये के मकान में रहती है और लकड़ी की फैक्ट्री में मजदूरी का कार्य करती है. करीब डेढ़ माह पूर्व देवर उसके कमरे में आया और उससे रेप किया. आरोपी ने घटना के बारे में किसी को बताने पर पीड़िता व उसके पति को जान से मारने की धमकी भी दी. इससे पीड़िता डर गई और चुप रही. इसके बाद आरोपी बड़े भाई की गैर मौजूदगी में घर आता और भाभी से रेप करता. उसने पीड़िता के साथ 3-4 बार दुष्कर्म किया. आरोपी की हरकतों से परेशान होकर पीड़िता ने अपने पति को बताया तथा पुलिस थाने पहुंच कर रिपोर्ट दर्ज कराई.\nदलित महिला के घर में घुसा पुलिस कांस्टेबल, आधी रात को किया रेप, परिजनों ने पकड़कर जोरदार पीटा\nउल्लेखनीय है कि हाल ही में चूरू जिले में भी रिश्तों को शर्मसार कर देने वाला मामला सामने आया था. वहां एक युवक ने विवाहित महिला से दोस्ती गांठकर उसे अपनी मुंह बोली बहन बना लिया. बाद में रक्षाबंधन पर उससे राखी भी बंधवाई. उसके बाद आरोपी एक दिन अपने दोस्तों के साथ उसके ससुराल पहुंचा और घर चलने की जिद करने लगा. पीड़िता उसकी बातों में आ गई. युवक और दोस्त पीड़िता का अपहरण कर उसे कालवाड़ ले गये. यहां उन्होंने महिला के साथ गैंगरेप किया. आरोपियों ने इसका वीडियो बना लिया और अश्लील फोटो भी खींच लिये. बाद में उनके दम पर ब्लैकमेल कर उससे कई बार रेप किया.\nCrime in Rajasthan crime story Rajasthan latest news Rape Case